十八史略卷之六
五代
梁
世號後梁
後唐晉漢周皆倣此
梁太祖皇帝
初名溫
姓朱氏
碭山人
朱五經之子也
少無賴
從黃巢爲盜
降唐賜名全忠
初鎭汴
攻倂徐州兗州鄆州　
攻河北河東諸郡
與李克用交兵
尋取河中晉絳
用兵華岐
東降靑州
南取荊襄
橫行諸鎭閒
刦遷唐都於洛
遂簒唐
更名晃
封其兄全昱爲王
嘗罵之日
朱三汝作天子邪
汝從黃巢作賊
天子用汝爲四鎭節度使
何負於汝
奈何滅唐家三百年社稷
自爲帝王
行當族滅矣
碭山
邑屬宋州
朱五經
名誠
以五經敎授
故云
鎭汴
卽宣武節度
晉
州屬山西
卽平陽郡
華去聲
降靑
之降音項平聲
襄
州屬河南
卽襄陽府
更
音庚
朱三
太祖行
四鎭節度使
先唐以全忠爲宣武宣義太平護國節度使
是時李克用王晉
李茂貞王岐
楊行密爲吳王
王淮南
行密已卒
子渥代之
王建王蜀
錢鏐王兩浙
王潮據閩
已卒
弟審知代之
馬殷據湖南
劉隱據廣
皆自唐末以來
割據諸州
王晉
之王去聲
下王岐王淮之類
皆倣此
李茂貞
本姓宋
名文通
爲傳野軍戌卒
黃巢犯京西
茂貞以功補扈蹕都頭
僖宗賜姓名
拜鳳翔隴右節度使
昭宗時
封爲岐王
楊行密
以唐僖宗景福元年
爲淮南節度
招撫流散
輕徭薄賦
公私富庶
遂據有淮南之地
王建
許州舞陽人
唐僖宗初
陳欽瑄節制西川
田令孜爲監軍
召建欲致麾下
欽瑄疑止之
建怒
以兵攻成都
殺欽瑄令孜
昭宗授以西川節度使
遂據有其地
兩浙
浙東浙西
閩
州屬福建
今福州
王審知
光州固始人
唐末
黃巢寇亂
因有關嶺五州之地
昭宗就封閩王
馬殷
許州鄢陵人
唐乾寧中
拜武安軍節度使
鎭潭州
遂有湖南之地
劉隱
隱祖安仁
上蔡人也
後從閩中
商賈南海
因家焉
梁封爲南海王
卒
其後襲位
盡有嶺表之地
僭號於廣州
○
梁主以馬殷爲楚王
○
蜀主王建稱帝
○
晉王李克用卒
初克用有養子
曰存孝
最驍勇有功
養子存信疾而譖之
存孝懼禍而叛
克用討獲因歸
惜其才
意臨刑必有爲之請者
諸將疾其能
竟無一人言
遂死
又有薛阿檀
亦勇
密與存孝通
恐事泄自殺
自是克用
兵勢寖弱
唐末數爲汴人所攻
失數州
汴兵直抵晉陽城下
克用登城備禦
不遑寢食
後汴兵再圍晉陽
以疫還
克用幾欲走
會汴兵去而止
克用不能與汴人爭者累年
悒悒以至于卒
子存勗立
時梁兵侵晉圍潞州
晉李嗣昭閉城
固守踰年
梁築夾寨守之
存勗與諸將謀曰
朱溫所憚者先王耳
聞吾新立
以爲童子
必有驕怠之心
若簡精兵
倍道趨之
出其不意
取威定霸
在此一擧
不可失也
帥兵發晉陽
伏三垂岡下
旦乘大霧
直抵夾寨
塡塹鼓譟而入
梁兵大潰
遂解潞圍
爲之
之爲去聲
下竝同
阿
讀作遏
數爲
之數音朔
疫
音役　　
說文
疾也
幾
音機
累
上聲
悒
音邑
憂也
寨
音豺去聲
豎柵曰寨
先王
謂克用
後倣此
帥
音率
三垂岡
在潞州黎城縣
○淮南將張顥徐溫
弑楊渥
溫復殺顥
將吏推立楊隆演
徐溫自領昇州
而以養子徐知誥往治之
推
音平聲
隆演
渥弟
昇州
屬江東
卽建康
徐知誥
本姓李
徐州人
楊行密掠得之
養爲子
渥憎之不能容
行密以賜溫
名曰知誥
治
平聲
○
梁以王審知爲閩王
○
梁以劉守光爲燕王
守光者盧龍節度使仁恭之子也
先是
因其父而自領軍府
○
梁夏州亂
殺節度李彝昌
以其族父仁福代之
夏州李氏
本姓拓跋
上世自唐賜姓
領鎭久矣
族父
族之父黨
○
廣州
劉隱卒
弟巖代之
○
劉守光稱燕帝
○
鎭州王鎔
定州王處直
推晉王爲盟主
梁攻鎭州
襲取諸郡
晉王伐其兵於柏鄕
大破之
晉帥二鎭伐燕
梁主救之
大敗走歸
鎭州
屬河北
卽常山郡
處
音杵
柏鄕
縣屬趙州
帥
音率
二鎭
鎭州
定州
先是
梁主已有疾
至是慙憤曰
我經營天下三十年
不意大原遺孼
更昌熾如此
吾觀其志不小
我死
諸兒非彼敵也
吾無葬地矣
疾愈劇
且加躁怒
愛假子友文之妻
將立友文爲嗣
遂爲其子友珪所弑
在位六年
改元者二
曰開平
乾化
初以汴州爲東都開封府
洛陽爲西都
遷都洛陽者凡四年
友珪自立
尋伏誅
均王立
大原晉王所都
遺孼
遺畱孼子
無葬地矣
謂己地必皆爲晉有
妻
王氏
將
音漿
爲其
之爲去聲
開封府
屬上十字爲一句
均王
名友貞
初爲東都指揮使
友珪簒弑
起兵誅之
而卽位於汴
更名瑱
友貞
太祖第三子
封均王
鎭大梁
更音庚
瑱
音天去聲
○
晉王入幽州
執燕劉仁恭及守光
歸斬之
右燕劉守光
自梁太祖乾化元年僭號
至是三年而亡
○
梁賜荊南節度使高季昌𣝣爲王
○
契丹阿保機稱帝
古東胡種也
其國先在横山南
本鮮卑舊地
元魏時自號契丹
初太賀氏有八子
剛八部太人
推一人爲主
三歲一代
唐開元中
有邵固者
統衆
詔許襲王
至是諸部以耶律斡里少子阿保機爲主
幷奚渤海諸國
始建元不復受代
國人謂之天皇王
種
上聲
横山
縣屬復州
太賀氏
其君名
八子
名號未詳
推
音退平聲
一代
三年而更一人爲主
襲王
承襲而不代
耶
通鑒作邪
音徐遮切
耶律斡里
覆姓覆名
奚
見前唐玄宗紀
渤海
在遼陽
建元
立年號
○
廣州劉巖稱越王
已而稱帝
改國號曰漢
后又更名襲
后
與後通
更
音庚
○
吳徐溫徒治昇州
以徐知誥入輔吳政
治
平聲
○
蜀王
王建殂
子宗衍立
○
吳王楊隆演卒
弟溥普立
○
梁以錢鏐爲吳越國王
○
晉與梁連歲交兵
梁魏州降于晉
晉王入魏
拔德州澶州
梁劉鄩襲晉陽
不克而還
攻鎭定營
晉師敗之
鄩攻魏州
晉王又敗之
梁又遣兵襲晉陽
晉人撃卻之
晉克衞磁洛相邢滄貝州
掠濮鄆
梁人決河以限晉
晉王攻拔其四寨
已而大擧伐梁
戰于胡柳
晉周德威敗死
晉王收兵復戰
大破梁軍
晉築德勝南北兩城
梁攻之
不克
梁招討王瓚爲晉所敗
梁河中降晉
鎭州將弑趙王王鎔
晉王討平之
先是
吳蜀屢書勸晉王稱帝
晉王自謂
先王有遺言
當務復唐社稷
既而得傳國寶於魏州
將佐皆賀
勸進不已
遂卽帝位於魏
國號唐遣李嗣源襲取梁鄆州
梁以王彥章爲招討
唐主戒德勝守者曰
王鐵槍勇決
謹之
彥章果拔南城
進拔諸寨
至楊劉力攻
不克而退
梁遣彥章攻鄲
唐主救之
梁敗
彥章死
唐以嗣源爲前鋒
五日入大梁
梁主猶慮諸兄弟乘危謀亂
盡殺之
尋命其下殺己
在位十一年
改元者二
曰貞明
龍德
梁自太祖稱帝
至是二世
一十七年而亡
魏州
屬河東
卽魏郡
德州
屬山東
卽平原郡
澶
音禪　
屬河東
卽頓丘
鄩
音尋
鎭定營
鎭州王鎔營
定州王處直營
敗
音拜
下竝同
衞
屬
河東
今衞輝府
相
去聲
胡柳
未詳所在
兩城
所在亦未詳
瓚
音棧上聲
爲晉
之爲去聲
復唐
之復音伏
傳國寶
初僧傳眞得之
以爲常玉
將鬻之
或識之曰
傳國寶也
至是乃詣行臺而獻之
王鐵槍
時號彥章
爲鐵槍
南城
卽南德勝城
楊劉
城名
未詳所在
其下
皇甫麟
己
音紀
○
司馬溫公曰
太祖始以黃巢降將
秉旄宣武
逞其詐力
蠶食諸夏
地廣兵强
威權日熾
至欲無厭
遂遷唐詐
淫虐不悛
禍自内興
不得其死宜矣
均王膏梁之子
材不過人
以與莊宗爲敵
能無亡乎

唐
唐莊宗皇帝
名存勗
沙陀人也
本姓朱邪
先世立功
賜姓李
父克用有勇略
一目微眇
號獨眼龍
爲唐平
黃巢立大功
王于晉
與朱氏爲仇
暮年頗爲所蹙
憂形於色
存勗幼進言曰
朱氏窮凶極暴
人怨神怒
極將斃矣
吾家世襲忠貞
大人當遵養時晦
以待其衰
奈何輕爲沮喪
使群下失望乎
克用說
臨終立爲嗣
謂其下曰
此子志氣遠大
必能成吾事
年十七嗣晉王位
卽擧兵破梁
解潞圍
自是連勝
梁祖歎曰
生子當如李亞子
吾兒豚犬耳
朱邪
五代史云
夷狄無姓
朱邪部族之號
後因爲姓
賜姓
唐懿宗時
帝祖朱邪赤心
爲招討使康承訓鋒撃滅龐勛
賜姓李名國昌
克用
國昌子
爲唐
爲所
之爲竝去聲
下同
王
平聲
將
音漿
說
音悅
其下
王弟克寧監軍張承業
大將李存璋
吳珙
李亞子
存勗小名
存勗東平幽州
北卻切契丹
南與梁夾河百戰
先是
晉陽監軍故唐宦者張承業
爲晉王捃拾財賦
召補兵馬
攻戰連年
接應不乏
皆承業力
承業意在復唐宗社
聞王將稱帝力諫
知不可止
慟哭曰
諸侯血戰
本爲唐家
今王自取之
誤老奴矣
悒悒成疾而卒
王卽位
改晉爲唐
奉唐祀
入汴滅梁
都大梁
已而戰雒陽
侍中郭崇韜有謀略
佐唐主成業
至是權兼内外
謀猷規益
竭忠無隱
薦引人物
他相受成而已
爲晉
之爲去聲
下同
捃
音君去聲
掇也
復
音伏
宗社
宗廟社稷
將
音
漿
雒
洛同
○
荊南高季
興入朝季興者季昌之改名也
唐以爲南平王
○
蜀主王衍
盤遊淫湎
國亂盜起
唐遣皇子繼岌
與郭崇韜伐之
遂滅蜀
衍降
唐赤其族
繼岌信讒
殺崇韜而還
岌
音吟入聲
赤族
盡滅其族
○
右前蜀王建
自梁太祖開平二年僭號
至是二世
凡十六年
崇韜
案
崇韜素惡宦者
宦者銜之
至是成都雖下
而盜未息
崇韜恐去後爲患
命分道招討
淹畱未還
宦官譖其專權
帝遣往觀
皇后遂密令繼岌殺之
○
唐以孟知祥爲西川節度使
○
唐帝自克梁後寖驕
首以伶人爲刺史
帝幼習音律
或時自傳粉墨
與優人共戲
優名謂之李天下
嘗自呼曰李天下李天下
優人敬新磨
遽前批其頰
帝失色
新磨徐曰
理天下只一人
尙誰呼邪
帝悅
諸伶出入宮掖
侮弄搢紳
羣臣憤疾
莫敢出氣
亦有反相附託
納貨展轉
以干恩澤
蠹政害人
恣爲讒慝
帝疎忌宿將
不恤軍士
數出遊臘
蹂躙民田
上下咨怨
魏博將戌瓦橋
代歸
復遣畱屯貝州
遂作亂
奉趙在禮入據鄴都
唐遣承李嗣源討之
至城下
軍士大譟曰
將士從主上十年
百戰以得天下
今貝州戌卒思歸
主上不赦
從馬直數卒喧競
遽欲盡誅其族
我輩初無叛心
但畏死
今欲與城中合勢
拔白刀
擁賜源入城
城中不受外兵逆撃之
皆潰
嗣源詭辭得出
將召兵攻亂者
安重誨日
公爲元帥
不幸爲凶人所刦
不若星行
詣闕見天子
庶可自明
嗣源乃南趨相州
譖者奏
嗣源已叛
嗣源上章自理
遏不得通
始疑懼
石敬瑭曰
安有上將與叛卒入城
而佗日得保無恙者乎
大梁天下都會願先往取之
始可自全
康義誠曰
主上無道
軍民怨望
公從衆則生
守節必死
嗣源乃以石敬瑭爲前鋒
李從珂爲殿引兵入大梁
唐主如關東
聞嗣源已據大梁
諸軍離叛
神色沮喪
歎曰
吾不濟矣
卽命旋師
從馬直郭從謙
帥兵攻帝於氾水
唐主中流矢而殂
稱帝僅三歲而遇弑
改元者一
曰同光
伶人斂樂器
覆屍而焚之
嗣源聞之痛哭
乃入洛陽
百官上牋勸進
不許
又三請嗣源監國
乃許之
繼岌自蜀歸
途聞内難
至長安自殺
監國立
是爲明宗皇帝
伶人爲刺史
伶人樂工
初胡柳之役
伶人周匝
爲梁所獲
帝毎思之
及入汴
匝見泣曰
臣所以得生者
皆梁敎坊使陳俊
内園戴接使儲德源力也
願乞二州以報之
遂以俊爲景州刺史
德源爲憲州刺史
優名
唐帝雜優小名
呼
去聲
下同
敬新磨
敬姓
新磨名
批
匹迷切
撃也
尙誰呼
調其重呼李天下也
搢紳
公卿大臣
相附
之相如字
宿將
故舊大臣
數出
之數音朔
魏博將
姓名未詳
瓦橋
關
在雄州
從馬直
從去聲
直當直也
如直殿直宿之直
案
嗣源在鄴之夜
從馬直軍士張破賊作亂
將召
之將
音漿
爲凶
之爲去聲
星行
星見星也
謂早行
譖者
李紹榮
上章
之上上聲
瑭
音唐
珂
音顚去聲
軍後曰殿
帥兵
之帥音率
氾
音凡
筌蹄云
氾水
出成皐
下流未詳
覆
音否去聲
上牋
之上上聲
勸進
勸卽帝位
明宗皇帝
本胡人
邈佶烈也
爲晉王克用養子
名嗣源
莊宗滅梁
嗣源功最高
爲中書令蕃漢馬步總管
受命討鄴
爲叛卒所推
自鄴趨汴入洛
遂卽位
更名亶
佶
音僅入聲
蕃漢馬步
蕃兵
漢兵
馬兵
步兵
總管
屬上十字爲句
爲叛
之爲去聲
更
溫庚
○
契丹阿保機卒
子德光立
○
閩王王審知卒
子延翰立
驕淫殘暴
其下弑之
而立其弟延鈞２０後稱帝
更名璘
其下
審知養子延亶
更
音庚
○
吳王楊溥稱帝
○
南平王高季卒
子從誨立
○
楚王馬殷卒
子希聲立
後希聲卒
希範立
○
吳越王錢鏐卒
子元瓘立
○
夏州李仁福卒
子彝超嗣
○
西川孟知祥倂東川
以知祥爲蜀王
東川
郡屬四川
今潼川府
蜀王
世稱後蜀
○
唐秦王從榮驕狼
自知時論不與
常懼不得爲嗣
唐主寢疾
遽卒牙兵千人
至端門下將入
禁衞討之
從榮兵潰
走歸府
皇城使斬之
唐主悲駭疾劇
遂殂
唐主性不猜忌
與物無競
登極之年
已踰六十
毎夕於宮中焚香
祝天曰
某胡人
因亂爲衆所推
願天早生聖人
爲生民主
在位八年
改元者二
曰天成
長興
内無聲色
外無遊畋
不任宦官
廢内藏庫
賞廉吏
治贓蠧
雖不知書
所行暗合於道
年穀屢豐
兵革罕用
校於五代粗爲小康
子宋王立
是爲閔帝
從榮
明宗長子
論
去聲
將
音漿
禁衞
禁中宿衞之兵
皇城使
安從益
某
稱其名
爲衆
之爲去聲
藏
音狀
治
平聲
粗
音措上聲
略也
閔帝
名從厚
明宗次子也
卽位有志爲治
然不知其要
寛柔少斷
斷
音湍去聲
○
蜀孟知祥稱帝
○
唐潞王反於鳳翔
擧兵長驅至洛陽
閔帝出奔
在位改元應順
數月而已
潞王立
潞王
名從珂
本姓王氏
明宗之養子也
少從明宗征伐
有功名
得衆心
用事者忌之
從珂鎭鳳翔
閔帝命移鎭河東
將佐以爲離鎭必無全理　
乃移檄鄰道
起兵入清帝側從珂至陝
諸軍皆迎降
至洛
宰相馮道等
百官班迎
遂卽位
遣人鴆殺閔帝於衞州
用事者
朱弘昭
馮贇等
移檄鄰道
其檄略曰
朱弘昭等
乘元帝疾亟
殺長立幼
専制朝權
別疎骨肉
動搖藩垣
今將入清君側之惡
其力不能獨辨
願乞鄰藩以濟之
降
音項平聲
遣人
衞州
刺史
王弘贇子巒
○
蜀主孟知祥殂
子昶立
昶
丑兩切
○
夏州李彝超卒
兄彝殷代之
○
閩人殺其王璘
而立其子繼鵬
更名昶
更音庚
○
唐主初與河東節度使石敬瑭
素不相悅
唐主立
敬瑭不得已入朝
尋歸鎭
陰爲自全之計
唐主移之
遂反求援於契丹
契丹敗唐兵
立敬瑭爲晉帝
引兵向洛陽
唐主自焚死
在位不三年
改元者一
曰清泰
唐自莊宗至是四主
凡一十四年
移之
通鑒
制以敬瑭爲天平節度使
敗
音拜
○
司馬溫公曰
武皇以沙陀微種
奄有河東
黃巢之亂
有功於唐
上元之變
訟不能直
遂與朱氏相攻
紛糾不解
至於晩節鋒銳亦衰
莊宗以弱齡襲位
麾下諸將
皆武皇並轡之人
乃能以恩信結其心
英果折其氣
莫不竭力致命
頥指如意
遂策馬渡河
而朱氏失國
惜其志小氣近
驕心易生
纔及三年
隕身亡族
明宗無取國之志
而爲衆所附
資性寛厚
克終天祿
清泰於危難之中
坐神器之重
負扆未安
家爲煨燼
十年之中易姓者四
禍福相尋
何其速哉
晉
晉高祖皇帝
姓石氏
名敬瑭
沙陀人
唐明宗之壻也
初與從珂
皆勇力善鬪
事明宗
皆有功
内相忌
從珂稱帝
敬瑭自河東來朝
將佐皆勸畱之
時久病骨立
唐王不以爲虞
遂得歸鎭
公主在洛陽
辭歸
唐主醉曰
何不且畱
遽歸欲與石郎反邪
敬瑭聞之益懼
尋命移鎭鄆州
敬瑭拒命
唐主發兵討之　
桑維翰爲敬瑭草表
稱臣於契丹
事以父禮
約事捷割地
劉知遠以爲太過
厚賂金帛
足致其兵
不必許以土田
恐異日大爲中国之患
敬瑭不聽
表至
契丹主大喜
將騎五萬而來
與唐兵戰於晉陽
大敗之
契丹主立敬瑭爲帝
國號晉割幽薊瀛莫涿檀順新嬀儒武雲應寰朔蔚十六州與之
契丹以晉主南下
又破唐兵至潞州
契丹北還
晉主引而南
唐將校皆飛狀以迎
唐主殂
晉主入都洛
已而還汴
骨立
病後體瘠
虞
防也
爲敬
之爲去聲
取
音拜
涿
卽涿郡
新
今奉聖州
朔
卽馬邑
蔚
音鬱
○
案全書
幽薊涿檀順新雲蔚
屬今北平
瀛莫屬河東
武應朔屬山西
嬀儒寰無考
姑闕之
○
吳徐知誥稱帝
奉吳主溥爲讓皇
初徐溫命知誥治昇州
致繁富
城市府舎甚盛
溫自徒居之
知誥入廣陵輔吳政
溫卒
知誥以中書令鎭昇
而畱其子輔吳政
廣金陵城
吳加知誥大元帥
封齊王
備殊禮
至是遂受吳禪
知誥本徐州李氏子也
自謂唐後
國號唐
尋復姓李
更名昪
是爲南唐
讓皇
世紀
吳楊行密
自梁太祖開平元年僭號
至是四主
凡三十七年
南唐簒之
治
平聲
金陵城
卽昇州
楚威王以其地有王氣
埋金鎭之
故曰金陵
復
音伏
更
音庚
昪
音弁
○
契丹改國號大遼
○
閩王曦
弑其主昶而自立
曦昶叔也
○
吳越王錢元瓘卒
子弘佐嗣
○
南漢主劉襲
又更名龑
尋殂
子玢立
更
音庚
龑
音儼
○
案篇韻
竝無此字
疑當作龑
丁篋切
龍鬐也
玢
音彬
○
晉主在位不七歲殂
改元者一
曰天福
齊王立
是爲出帝
又曰少帝
出帝
名重貴
高祖兄子也
高祖臨終
命幼子重璿
拜宰相馮道
欲其輔立景延廣議
以國家多難
宜立長君
遂立重貴
延廣用事
兄
敬儒
○
南唐主李昪殂
子璟立
○
閩王之弟王延
據建州稱殷帝
○
南漢主劉玢之弟弘熈
弑玢而自立
更名晟
更
庚音
○
閩朱文進
弑其主王㬢而自立
殷主延政遣兵討之
閩人殺文進
傳首於殷
殷改國號曰閩
唐人攻拔建州
延政出降
閩亡
唐攻福州
不克
後吳越遣兵取之
傳
音專去聲
閩亡
世紀
閩王審知
自梁太祖乾化三年建號
至是六世
凡三十三年而亡
福州
屬福建卽閩州
○
初晉高祖事契丹甚謹
至少主卽位
景延廣主議
告哀不復稱臣
契丹大怒
延廣又囚其囘圖使
已而遣歸大言曰
歸語而主
先帝爲北朝所立
故稱臣奉表
今上乃中國所立
爲鄰稱孫足矣
翁怒則來戰
孫有十萬橫磨劔
相待
桑維翰屢請遜辭以謝契丹
毎爲延廣所沮
於是契丹入寇渡河
晉主自將
及遣李守貞等
分道撃之
契丹敗走
契丹再至相州引還
晉主又自將追之
契丹旋兵南下晉人撃之
契丹又敗走
晉主既再勝
意契丹不足畏
契丹主大擧入寇
晉將杜威降
契丹遣兵入汴
執晉主以歸其國
在位五年
改元者一
曰開運
晉自高祖至是再世
一十二年而亡
契丹主入大梁
胡騎四出剽掠
謂之打草穀
丁壯斃鋒刃
老弱委溝壑
自東西兩畿
及鄭滑曹濮
數百里閒
財帛殆盡
契丹主謂判三司劉昫曰
契丹兵應有優賜
遂括都城士民錢帛
遣使者數千人
括於諸州
皆迫以嚴誅
人不聊生
括至
初無頒給
皆欲輦歸
中外怨憤
皆思逐之
所在盜起
契丹主曰
我不知中國難治如此
居汴三月而還
晉劉知遠
先一月卽位於晉陽
告哀
訃也
囘圖使
初梁太祖從
馬殷所奏
於汴荊襄廣郢復州
置囘圖務
運茶於河南北
以易繒纊戰馬
後契丹以喬榮
爲囘圖使
置邸大梁
及是被囚
語
去聲
爲北
之爲去聲
下竝同
長
音張上聲
丁壯老弱
丁中壯健者死於鋒刀
老耄衰弱者於溝壑
滑
州屬河東
判三司
官嘗判決鹽鐵度支戸部
三司政事
昫
音吁去聲
應
平聲
爲北
先
音霰
○
司馬溫公曰
高祖以地尊勢重迫於猜嫌
親執臣子之禮
以事戒狄
賂之土地
籍其兵力
以取天下
羽翼未成
不可以高飛
國家未治
不可以應敵
齊王捨桑維翰之深謀
信景延廣之狂策
内政不脩而外挑强鄰
能無亡乎
漢
漢高祖皇帝
姓劉氏
初名知遠
沙陀人也
事晉祖敬瑭於兵閒
功最多
晉祖在河東
唐潞王移之鎭鄆
知遠曰
明公久將兵
得士卒心
今據形勝之地
士馬精强
若稱兵傳檄
帝業可成
奈何以一紙制書
自投虎口
遂拒命
唐遣將攻之
不克
晉祖擧兵
滅唐入洛陽
知遠時爲侍衞馬軍都指揮使
分漢兵入營
館契丹兵於寺
城中肅然
後晉祖以知遠鎭河東
晉祖殂
遺命以知遠入補政
晉人匿之
知遠由是怨朝廷
契丹連入寇
晉雖以知遠爲行營都統
知遠不行
契丹滅晉入大梁
知遠稱帝於晉陽
契丹去
乃發太原入洛
遂入汴
國號漢
後更名暠
傳
音專去聲
遣將
張敬逹
入營
還本營
寺
天宮寺
在洛陽
更
音康
○
契丹主耶律德光歸
至殺胡林而死
剖腹實鹽載去
人謂之帝羓
子兀欲立
殺胡林
未詳所在
羓
音巴
乾肉曰羓
○
楚王馬希範卒
子希廣立
○
吳越王錢弘佐卒
弘倧立
其下廢之
而立弘俶
倧
音宗
其下
南牙統軍使胡進思
○
漢主殂
在位一年
改元乾祐
子周王立
是爲隱帝
隱帝
名承祐
年十八卽位
○
先是漢祖以弟崇尹太原
爲畱守河東節度使
崇與郭威有隙
至是威爲樞密使侍中執政
崇爲自全之計
選募勇士
招納亡命
繕甲兵
實府庫
罷上供財賦
朝廷詔令
多不稟承
尹太原
爲太原府尹
後尹開封屬上
十八字爲句
○
荊南高從誨卒
子寶融和軍府
通鑒作知畱後
○
河中李守貞反
郭威督諸軍
討克之
守貞自殺
○
漢以郭威爲鄴都畱守
○
楚王馬希廣之兄希萼
殺希廣而自立
○
漢主自卽位以來
同平章事楊邠總機政
樞密使郭威主征伐
侍衞指揮使史弘肇典宿衞
三司使王章掌財賦
邠頗公忠
弘肇察京師
道不拾遺　　
章捃拾遺利
供饋不乏
國家相安
弘肇嘗謂
天下須用長槍大劍
安用毛錐子
章曰
若無毛錐
財賦何由取辨
章輕文人
嘗曰
此輩握算不知縦橫
何益於用漢主左右嬖倖寖用事
親戚干政
邠等毎裁抑之
漢主益壯
厭爲大臣所制
揚邠嘗議事於前
曰陛下但禁聲
有臣等在
漢主積不能平
左右因譖之
乾祐三年
殺邠弘肇章
遣密詔
欲殺郭威於鄴
將佐勸威入朝自訴
威引大軍至
漢主遣兵拒之
或降或不戰而還
漢主爲亂兵所弑
威白太后
迎武寧節度贇
未至
聞契丹入寇
遣威將兵撃之
威至澶州
將士大譟
裂黃旗以被威體
共扶抱之
呼萬歲震地
擁威南行
遂代漢漢二世
四年而亡
毛錐子
肇也
縱
音蹤
縱直也
算法
縱一
橫五
爲大
之爲去聲
下同
隱帝
在位二年
仍號乾祐
武寧
徐州
號爲武寧節度
贇
隱帝弟崇之子也
○
司馬溫公曰
高祖擁精銳之兵
居形便之地
屬胡騎北旋
中州之主
故雍容南面
而天下歸之
豈其材德之首出哉
會其時之可爲也
隱帝雖有南面之號
而政非已出
輕信羣小之言
欲除跋扈之臣
禍不旋踵
自然之勢也
周
周太祖皇帝
姓郭氏
名威
太原人也
唐莊宗有宮人柴氏
歸其家擇姻
一日窺于門
見有疾走而過者
柴氏大驚問何人
告者曰
從馬軍使郭雀兒也
柴氏欲嫁之
父母不肯曰
汝帝左右人
當嫁節度使
奈何嫁此人
柴氏堅不嫁他人
竟歸威
漢祖鎭河東
威爲孔目官
契丹在汴
威勸漢祖擧兵
遂成帝業
漢隱帝時
威專主征伐
隱帝欲殺之
不克
威擁兵入汴
已而出禦契丹
軍士擁還汴
時已迎贇於徐州
乃以漢太后令
廢贇爲湘陰公
威爲監國
尋卽位
自謂周虢叔之後
國號周
贇崇子也
崇初聞隱帝遇害
欲起兵南向
及聞迎立贇則曰
吾兒爲帝
吾復何求
贇廢死
崇乃稱帝於晉陽
所有幷汾忻代嵐憲隆蔚沁遼鄰石十二州之地
謂其臣曰
顧我是何天子
如等是何節度使邪
是爲北漢
遣子承鈞伐周
不克
遣使乞師於契丹
契丹策命北漢主
更名旻
擇姻
歸父母家
別求姻對
從
去聲
郭雀兒
威微時刺其項爲雀兒
故有此名
孔目官
掌六曹案牘
虢叔之後
世次未詳
幷
府盈切
汾
卽西河郡
嵐
音覧平聲
卽樓煩
已下皆屬山西
憲今未詳
隆
今隆德州
屬山西
蔚
見前
沁遼
屬山西
沁音侵去聲
麟
今未詳
疑當屬鄜
鄜石接境也
石
屬山西
更
音庚
旻
音民
○
契丹述軋
弑兀欲而自立
述律討殺述軋而代之
述軋
兀欲子
述律
述軋弟
○
楚自希廣萼以來
相攻奪無寧歳
其下又廢希萼
而立希崇
南唐遣邊鎬撃楚
希崇降
南唐遷馬氏之族于金陵
楚亡
右楚馬殷
自梁太祖開平六年受命爲至是六王
凡四十四年
○
故楚將劉言
自朗州攻潭
邊鎬走
言取湖南
請命于周
周以言鎭朗
王逵鎭潭
逵襲殺言於朗
以周行逢守朗
逵還潭
後又以行逢鎭潭
逵自居朗
朗州
屬湖廣
卽武陵
○
周主在位三年殂
改元者一
曰廣順
晉王立
是爲世宗皇帝
世宗皇帝
名榮
本姓柴氏
周祖妻兄柴守禮之子也
周祖無子
故養之
周初領節鎭
已而尹開封封晉王
周主臨終
命晉王聽政
尋卽位
北漢主聞周主殂
大喜
請兵於契丹
契丹遣将楊袞將萬騎
北漢主自將三萬人來
周主欲自將禦之
羣臣皆諫
主曰
崇幸大喪
輕朕年少新立
此必自來
朕不可不往
以吾兵力之强破崇
如山壓卵耳
馮道力爭
惟王溥勸行
北漢主軍于高平
周前鋒撃之
北漢兵卻
主慮其遁去
趣諸軍亟進
後軍未至
衆心危懼
而主志氣益鋭
合戰未幾
周右軍將樊愛能
何徽
先遁
右軍潰
步軍千餘解甲降
主見軍勢危
自引親兵
犯矢石督戰
宿衞將趙匡胤曰
主危如此
吾屬何得不致死
又謂禁兵將張永德曰
賊氣驕
可破也
公引兵乘高
西出爲左翼
我爲右翼以撃之
國家安危
在此一擧
永德從之
各將二千人進戰
匡胤身先士卒
馳犯其鋒
士卒死戰
無不一當百
北漢兵大敗
楊袞不敢救
北漢主晝夜北走
僅得入晉陽
周主收樊愛能何徽
及所部軍使以上七十餘人
責之曰
汝輩非不能戰
正欲以朕以奇貨
賣與劉崇耳
悉斬之
自是驕將惰卒
始
知所懼
不行姑息之政矣
張永德盛稱趙匡胤智勇
權殿前都虞侯
周主謂侍臣曰
兵務精不務多
農夫百
未能養戰士一
奈何浚民之膏血
養此無用之物乎
乃命大簡諸軍
又詔諸道
募天下壯士
咸遣詣闕
命匡胤選其尤者
爲殿前諸班
其騎步諸軍
各命將帥選之
由是士卒精强
所向克捷
節鎭
爲鎭寧節度使
喪
平聲
爭
諍同
高平
郡
屬山西
卽潭州
趣
音促
幾
如字
當
去聲
上
上聲
都虞侯官
掌邦𠛬
古司寇也
尤者
最精者
○
周攻北漢
汾遼憲嵐石沁忻州
皆入于周
周主攻晉陽
不克
引軍還
○
北漢主劉旻殂
子鈞立
○
周伐蜀
取秦階成鳳州
秦階成
三州屬鞏昌
階卽武階郡
鳳
州屬陝西
○
周伐南唐
唐遣兵拒於壽州而敗
周主自將
大敗唐兵於正陽
唐將皇甫暉姚鳳
保淸流關
主命趙匡胤
倍道襲之
擒暉鳳
克滁州
周師取揚泰光舒蘄州
唐兵拒周師
復取泰州
攻揚州
周主命匡胤
屯六合
唐兵來攻
奮撃大破之
將士有不致力者
匡胤陽爲督戰
以劍斫其皮笠
明日遍閱其笠
有劍跡者數十人
皆斬之
由是部兵莫敢不盡死
周主還大梁
畱兵圍壽州
唐兵復江北諸州
周守將皆棄去
幷兵攻壽州
周主復自將如壽
唐人以城降
周主還大梁
已而復自將攻濠泗
皆降
進攻楚州
遣兵取揚泰
周主克楚州
還至揚州
唐主遣使
盡獻江北地
周主乃還
唐主更名景
去帝號
奉周正朔
壽州
屬淮西
卽壽陽郡
敗
音拜
正陽
地在霍丘
淸流關
在滁州淸流縣西南
滁州
屬淮東
泰
屬淮東
卽海陵郡
光
屬河南
蘄
州屬淮西
復取之復
音伏
下同
六合
縣
屬眞州
濠泗
二州
皆屬淮西
楚州
屬淮東
今淮安府
更
音庚
去上聲
○
朗州王逵
爲潘叔詞所殺
將吏迎潭州周行逢入朗
行逢倂潭朗有之
爲去聲
○
南漢主劉晟殂
子鋹立
鋹音敝
○
周主　　
自將伐契丹
取瀛莫易州
離京四十二日
而關南悉平
議趨幽州
會不豫而止
以瓦橋關爲雄州
益津關爲霸州
置戌而還
往還六十日
關南
三關
在大興
雄
州屬北平
覇
州
屬北平
○
趙匡胤
先是爲殿前都指揮使
從攻淮南
又從征契丹
至是爲殿前都點檢
從
去聲
下同
○
周主
在位六年殂
改元者一
曰顯德
周主在藩韜晦
及卽位
首破
高平之寇
人始服其英武
號令嚴明
人莫敢犯
攻城對敵
矢石落左右
略不動容
應機決策
出人意表
又勤於政事
發姦摘伏
聰察如神
閒暇則召儒者讀史
商搉
大義
性不好圍絲竹珍玩之物
常言
朕必不因喜賞人
因怒刑人
文武參用
各盡其能
人畏其明
而懷其惠
故能破敵廣地
所向無前
登遐之日
遠近哀慕
子梁王立
是爲恭帝
在藩
爲鎭寧節度時
發姦摘伏
摘音剔
發明姦邪
挑摘隱伏
閒
音閑
搉
音角
恭帝
名宗訓
七歲
卽位
○
以趙匡胤爲歸德節度使
明年春鎭定言
契丹入寇
遣匡胤將兵禦之
至陳橋驛
軍士擁還策立
周主在位半年
遂禪于宋
周自太祖至是三世
實二姓
十年而亡
陳橋驛
在汴城外
半年
仍稱顯德
○
司馬溫公曰
太祖負震主之威
狹不賞之功
措身無所
乘危而發
世宗以異性之親
入承大統
知近世之弊
起於威令不行
下陵上替
故高平之役
首誅樊何
以振軍法
遂能變弱爲强
因敗爲功
於是南割江淮
西克秦鳳
北開關南
攻無堅城
戰無强陣
又以枹鼓之隙
治律暦興禮樂
審法令
修政事
收賢才
養百姓
可謂知治安之本矣
大功未成
中道而殞
蓋太平之業
天將啓聖人而授之
非人謀之所及也
宋
宋太祖皇帝
姓趙氏
名匡胤
其先涿人也
相傳爲漢京兆尹廣漢之後
父弘殷
爲洛陽禁衞將校
生匡胤於甲馬營
赤光滿室
營中異香一月
人謂之香孩兒營
少從辛文悅學
文悅嘗夢
遨駕
乃匡胤也
周世宗時
掌軍政凡六年
士卒服其恩威
數從征伐立大功
世宗一日於文書篋中
得一木書
曰
點檢作天子
時張永德爲點檢
世宗乃遷之
而易以匡胤
世宗殂
恭帝卽位之明年
命領宿衞
禦契丹
時主少國危
中外始有推戴之議
大軍既出
軍校苗訓
見日下復有一日
黑光相盪
指曰
此天命也
夕次陳橋驛
軍士聚議
先立點檢爲天子
然後北征
環列待旦
點檢醉臥不知也
黎明軍士擐甲執兵
直叩寢門曰
諸將無主
願策大尉爲天子
點檢驚起披衣
則相與扶出
被以黃袍
羅拜呼萬歲 
擁上馬南行
拒之不可
乃攬轡誓諸將
整軍自仁和門入
秋毫無所犯
恭帝遂禪位
以所領節鎭
爲宋州歸德軍
故國號曰宋
廣漢之後
世次未詳
數
音朔
下同
推
音退平聲
盪
音湯去聲
黎明
天欲明
擐
音患
貫也
上馬
之上上聲
仁和門
汴州城門
○
呂中曰
潁濱謂
孟子不嗜殺人之言
至是又驗矣
唐明宗
有天生聖人之祝
而太祖實生於是年
則天命所歸
不待日光相盪而後知也
自其將軍政之時
士卒服其恩威
中外同於推戴
則人心所屬
不待次陳橋而後見也
矧如號令之閒
秋毫無犯
除生靈塗炭之苦
革叔季兵戈之禍
非聰明神武而不殺者
孰能與於此哉
卽位之初
欲陰察羣情
頗爲微行
或諫毋輕出
上曰
帝王之興
自有天命
周世宗
見諸將方面大耳者
皆殺之
我終日侍側
不能害也
微行愈數
曰有天命者
任自爲之
不汝禁也
中外讋服
讋
與慴通
○
昭義節度使李筠
故周宿將
反於澤州　　　
上命石守信討之
尋親征
筠自焚死
澤潞平
筠
爲彬切
○
淮南節度使李重進
周祖之甥也
亦反
上命石守信討之
尋親征
重進自焚死
淮南平
○
荊南高寶融卒
弟寶勗代之
○
南唐泉州畱從效稱藩
泉州
屬福建
畱從效
畱姓
從效名
藩
音翻
稱藩臣
○
建隆二年
南唐主李景
遷都于南昌
以其子從嘉守建康
景殂
從嘉立
更名煜
南昌
府屬江西
卽洪州
更
音庚
○
上既誅筠重進
召樞密直學士趙普
問曰
吾欲息天下兵
爲國家長久計
其道何如
普言
唐季以來
帝王數易
由節鎭太重
君弱臣强而已
今莫若稍奪其權
制其錢穀
收其精兵
則天下自安
又言
殿前帥石守信等
皆非統御才
宜授以他職
上悟
召守信等
宴酣
屛左右謂曰
我非爾曹之力不至此
然終夕未嘗安枕也
居此位者
誰不欲爲之
守信等皆頓首曰
陛下何爲出此言
天命已定
誰敢復有異心
上曰
汝曹雖無異心
如麾下之人欲富貴何
一旦以黃袍加汝之身
雖不欲爲
其可得乎
皆頓首泣曰
臣等愚不及此
惟陛下哀矜
指示可生之途
上曰
人生如白駒過隙
所爲好富貴者
不過欲多積金錢
厚自娯樂
使子孫無貧乏耳
汝曹何不釋去兵權
出守大藩
擇便好田宅
爲子孫計
多置歌童舞女
日飲酒相安
不亦善乎
皆拜謝曰
陛下念臣等至此
所謂生死而肉骨也
明日皆稱疾請罷
季末也
數
音朔
易
音亦
節鎭
節度藩鎭
非統御才
言難制御
屛
音丙
何爲
之爲去聲
好
去聲
去
去聲
生死肉骨
言如使死者復生
自白骨生肉
○
趙普薊人
遇上於潞州
用爲節度掌書記
上卽位後
專與謀議
倚信之
書記
筌蹄云
節度之掌書記者
○
女眞貢馬
女眞
國在東夷
古肅愼之遺種
○
囘鶻于闐來貢
○
建隆三年
泉州畱從效卒
衙將陳江進
推張漢思領軍務
衙將
官掌禁軍
唐制有南北衙
推
音退平聲
○
定難節度使周平王李彝興貢馬
節度使
西夏號定難節度
西平王
後周所封爵
彝興
卽彝殷
避太祖父宣祖弘殷諱
○武平武安鎭帥周行逢卒
子保權領軍府
衡州太守張文表作亂
起兵據潭州
保權表請救于宋
武平
朗州爲武平節度
武安
潭州爲武安節度
○
荊南高寶勗卒
兄子繼冲代之
○
高麗來貢
○
乾德元年
命慕容延釗等
會周保權討張文表
師出江陵
高繼冲出降
荊南平
右南平高季興
自梁太祖開平元年受命爲王
至是五主
凡五十七年而亡
延釗至湖南
文表先已敗死
保權聞宋師下荊南
懼而拒守
師進討之
獲保權
湖南平
○
二年
宰相范質
王溥
魏仁浦乞罷
質等周朝舊相也
自唐以來
宰相惟面奏大政事
餘號令刑賞除拜
但入熟狀
質等
自以前朝大臣
稍存形跡
毎事具箚子進呈
退批所得聖旨
同列皆書字以志之
奏御之多始
質等既罷以趙普同平章事
除拜
除官拜爵
熟狀
直述其事
具狀奏聞
形跡
執守禮體
箚子
書疏如式
○
命王全斌
伐蜀
乾德三年
蜀相李昊
勸蜀主孟昶出降
蜀亡
前蜀王氏之亡也
降表亦昊所草
蜀人夜書其門曰
世修降表李家
右後蜀孟知祥自唐明宗長興二年受命爲王
至是二世
凡三十三而亡
○
初上命宰相擇前代未有年號
以改今元
及是得蜀鑑
乃有乾德四年鑄字
怪之召問
學士𧶠儀曰
昔僞蜀王衍有此號
上歎曰
宰相須用讀書人
鑑鏡也
○
五年
五星聚奎
先是周顯德中
𧶠儼　　　　　　　
楊徽之
盧多遜
同爲諫官
儼善推步
嘗曰
丁夘歲五星聚奎
自此天下太平
二拾遺見之
儼不與也
至是果然
聚奎
經星直魯分徐州白羊之域
推步
占算星暦
二拾遺
諫官名
二拾遺
指徽之與多遜
豫
通鑒作與
○
夏州李彝興卒
子光叡領軍務
叡
睿同
○
開寶元年
北漢主劉鈞殂
養子繼恩立
郭無爲弑之
而立其同母弟繼元
皆異姓子也
初漢世祖女
適薛氏
生繼恩
再適何氏
生繼元
具幼孤
世祖以鈞無子
便養之
皆冒劉姓
○
雷德驤判大理寺
官屬與堂吏
附會宰相
擅增減刑名
德驤憤惋
直詣講武殿奏之
幷言趙普强市人第宅
聚歛財賄
上怒叱之曰
鼎鐺尙有耳
汝不聞趙普吾之社稷臣乎
引柱斧擊折其上二齒
命曵出黜之
驤
音湘
大理寺
天子有九寺
此其一也
掌折獄詳刑
惋
音腕去聲
怒也
市
買也
鐺
音鎗平聲
鼎屬
折
音舌
○
二年
命曹彬等伐北漢
尋親征
攻太原
城久不下
頓兵百草池中
暑雨
軍中疾疫
詔班師
中
去聲
上自卽位
或微行幸功臣之家
不可測
趙普每退朝
不敢脫衣冠
一夕大雪
普意上不復出矣
久之聞叩門聲異甚
亟出
則上立雪中
普惶恐迎拜
卽普堂
設重䄄地坐
熾炭燒肉
普妻行酒
上以嫂呼之
普從容問曰
夜久寒甚
陛下何以出
上曰
吾睡不能著
一榻之外
皆他人家也
故來見卿
普曰
陛下少天下耶
南征北伐
此其時也
願聞成算所向
上曰
吾欲取太原
普黙然
良久曰
非臣所知也
太原當西北二邊
使一擧而下
則邊患我獨當之
何不姑畱以俟削平諸國
彼彈丸黑子之地
將何所逃
上笑曰
吾意正爾
姑試卿耳
於是用師荆湖
繼取西川
重裀
當作茵褥也
著
音長入聲
成算
籌畫也
太原
北漢所都
彈丸黑子
喩其地小
將
音將
荊湖
荊南
湖北
嘗因北漢諜者
語北漢主鈞曰
君家與周氏世仇
宜不屈
今我與爾無所閒
何爲困此一方之人
鈞遣諜者復命曰
河東土地兵甲
不足當中國之什一區區守此
盖懼漢氏之不血食也
上哀其言
終鈞之世
不以大軍北伐
及繼元立
始用兵
諜
音牒
反閒曰諜
語
去聲
閒
音澗
爲
去聲
復
音伏
○
是歳契丹弑其主述律
號穆宗
迎立其伯父兀欲之子明記
更名賢
三年
命潘美伐南漢
克廣州
劉鋹降
南漢亡
右南漢劉隱
自梁太祖開平元年僭號
至是五世
凡五十三年而亡
○
六年
交趾丁璉
上表求内附
詔以爲靜海節度使安南都護
璉
音連上聲
上
上聲
安南
國在交趾北
唐懿宗
置靜海節度於安南
至此以璉爲靜海節度使
而摠安南
趙普罷相
領河陽三城節度
普沈毅果斷
以天下爲已任
嘗欲除某人爲某官
上不用
明日又奏之
上怒裂其奏
普徐拾以歸
補綴以進
上悟乃可之
又有立功當遷官者
上素嫌其人
不與
普力請下
曰
朕固不與奈何
普曰
刑賞天下之刑賞
安得以私喜怒專之
上不聽起
普隨之
上入宮
普立宮門不去
上卒可之
普常設大甕於閤後
表疏意不可者
投其中焚之
其多得謗以此
雷德驤之子又訐之
上始疑普
先是雖置參知政事以副普
不宣制
不押班不知印
不升政事堂
至是始詔二参政
升政事堂同議政
更知印押班與普齊
未幾普遂罷
薛居正呂餘慶等
其後繼爲相
河陽
孟州爲河陽節度
斷
音湍去聲
己
音紀
閤
音甘入聲
下同
更
音庚
幾
如字
○
七年
命曹彬伐江南
初上屢遣使
喩江南國主李煜入朝
不至
乃以彬及潘美等討之
戒以切勿暴略生民
務廣威信
使自歸順
不須急擊
取匣劒授彬曰
副將而下
不用命者斬之
美以下皆失色
自王全斌平蜀多殺人
上每恨之
彬性仁厚
故專任焉
先是江南人樊若水
擧進士不第
上書言事
不報
乃釣魚采石江上
以繩度江廣狹
詣闕陳策
上用其言
令荆南造大艦爲浮梁以濟師
至是用之
不差尺寸
略
與掠通
不第
不及第
上書
之上上聲
度
音堂入聲
令
去聲
浮梁
橋也
○
八年
曹彬圍金陵急
李煜遣徐鉉入貢求緩兵
鉉言
煜以小事大
如子事父
其說累數百
上曰
爾謂父子者爲兩家可乎
鉉不能對還
尋復至奏言
江南無罪
辭氣益厲
上怒
按劒曰
不須多言
江南亦有何罪
但天下一家
卧榻之側
豈容佗人鼾睡乎
鉉惶恐而退
金陵受圍
自春徂冬
勢愈窮蹙
彬終欲降之
累遣人告煜曰
某日城必破
宜早爲之所
一日彬忽稱疾
諸將來問
彬曰
彬之疾非藥能愈
諸公若共爲信誓
破城不妄殺一人
則彬病愈矣
諸將皆許諾
焚香約誓
翌日城䧟
煜出降
南唐亡
捷書至
上泣曰
宇縣分割
民受其禍
攻城之際
必有横罹鋒鏑者
可哀也
彬還
舟中惟圖籍衣衾
閤門通其榜子曰
奉勅江南
幹事囘
其不伐如此
鉉
音玄上聲
累
上聲下同
鼾
音汗
翌日
明日也
南唐亡
南唐李昪
自晉高祖天福元年僭號
至是三世
凡三十一年
横
去聲
閤門
大鴻臚寺
曰閤門
○
九年
吳越王錢俶來朝
辭歸
上賜以一黃袱
封緘甚固
曰途中宜密觀
及啓之
皆羣臣乞畱俶疏
俶感懼
袱
音伏
巾也
疏
去聲
○
上如西京
謁宣祖安陵
西京
宋以洛陽爲西京
汴梁爲東京
安陵
太祖父弘殷
廟號宣祖
葬安陵
都民垂
○
夏四月郊
都民垂白者相謂曰
我輩少經離亂
不圖今日復覩太平天子儀衞
有泣下者
垂白
老人
少去聲
○
上欲畱都洛陽
樂其風土意欲留居咸諫
上曰
吾且都長安
晉王叩頭曰
在德不在險
上曰
吾將西遷者
欲據山河之勝
而去冗兵
晉王之言固善
今姑從之
不出百年
天下民力殫矣
乃還大梁
將
音奬
○
上崩
在位十七年
改元三者
曰建隆
乾德
開寶
壽五十
上仁孝
豁達有大度
陳橋之變
迫於衆心
洎入京師
市不易肆
嘗一日罷朝
坐便殿不樂者久之
左右請其故
上曰
爾謂爲天子容易邪
適乘指揮一事而誤
故不樂耳
嘗宴近臣紫雲樓下
因論及民事
謂宰相曰
愚下之民
雖不分菽麥
藩侯不爲撫養
務行苛虐
朕斷不容之
洎
音忌及也
市不易肆
肆舗面也
市不易肆
謂不驚擾也
菽
音叔
豆也
藩侯
藩鎭諸侯
不爲
之爲去聲
斷
音端去聲
開寶初
修京城及大内營繕畢
上坐寢殿
令洞開諸門
皆端直軒豁
無有壅蔽
因謂左右曰
此如我心
少有邪曲
人皆見之矣
大内
宮禁
繕
音膳
補也
令
去聲
平蜀之後
嘗擇其兵百餘
川班擊登聞鼓
援例例陳乞
上怒曰
朕之所與
卽爲恩澤
豈有例邪
斬其妄訴者四十餘人
餘悉配隷諸軍
遂廢其直
川班殿直
以蜀士卒精者直殿
故曰川班殿直
廩給與御馬直等
增給
以其扈從車駕之勞
特命增給錢
人五千
登聞鼓
隋制
凡奏聞訟訴者
聽撾鼓
有司錄狀奏之
援
音爰
陳乞
援御馬直之例
陳乞增給
配隷
以川班
分屬諸軍
内臣有逮事後唐者
上問
莊宗以英武定天下
享國不久何也
其人其故
上撫髀嘆曰
二十年夾河戰爭
取得天下
不能用軍法約束
誠爲兒戱
朕今撫養士卒
不吝爵賞
苟犯吾法
惟有劒耳
五代以來
藩鎮强盛
上以上漸削之
罷諸節鎭
專用儒臣
分理郡國
以革節鎭之横
又置諸州通判
以分刺史之權
自是諸侯勢輕
禍難不作
專務愛養民力
罷卻貢獻
禁進羨餘
常衣澣濯之衣
寢殿靑布緣葦簾
晚節好讀書
嘗歎曰
堯舜之世
四凶之罪
止從投竄
何近代法網之密邪
内臣
宦官
撫
拊
通拍也
橫
去聲
羨
如字
常衣
之衣去聲
緣
去聲
葦簾
蘆葦爲簾
削平諸國必招之
不至而後用兵
及其既降
皆不加戮
禮而存之
終其世
嘗幸武成王廟
觀從祀
有白起
指曰
起殺已降
不武
命去之
周恭帝封鄭王
後遷于房州
上以幸文悅長者
俾爲房州守
恭帝先上二年始卒
上發哀輟朝十日
還葬如禮
上初入京時
周韓通死節
追贈優厚
王彥昇棄命專殺
終身不授節鉞受禪之際倉卒
未有恭帝禪制
學士陶穀出諸懷中
上薄之
穀久在翰林
頗怨望
上曰
吾聞學士草制
依様畫葫蘆耳
何勞之有
卒不登之政府
内外官有時望者
籍記姓名
以待不次選用
稱職者
多久任不遷
定銓選法
嚴擧主連坐法
嚴贓吏法
有寘極刑者
懲五代藩鎭苛征重斂之弊
寛商征
寛麴鹽酒禁
倉吏多入民租者
或棄市
五代多以武人爲牧守
率意用刑
上懲之
故入者必抵罪
定大辟詳覆法
定折法
頒新刑統
定差役法
作版籍戸帖戸鈔
長吏有度民田不實者
或杖流之
諸州旱蝗
賑饑蠲租
惟恐不及
擧德行孝悌
親策制科擧人
放進士榜
嚴覆試法
御殿親試進士
試書判拔萃
數幸國子監
詔天下求遺書
初用和峴所定雅樂初行劉溫叟所上開寶通禮二百卷
命宰執日記時政
送史館撰日暦
制度典章
彬彬有條理
太弟晉王立
是爲太宗皇帝
武成王
唐肅宗
追贈太公望
爲武成王
從祀
配享
殺降
秦將白起
嘗坑趙降卒四十萬
去
上聲
先
音霰
入京時
自陳橋擁還時
死節
周朝在京巡檢韓通
帥衆衞御
都指揮使王彥昇殺之
優厚
追贈通爲中書令
節鉞
節旄斧鉞
凡爲節度使者
必授之
薄之
薄穀不忠
葫蘆瓜屬狀如瓠
實可食
政府
宰相政事之府
銓選法
銓七緣切
銓衡也
又量也
次也
度也
從陶穀所上
初京官七品以下
猶屬銓
自後京官以上無選
中書門下特除
而使府不許辟召
幕職悉由銓授
連坐法
乾德三年
詔陶穀等
各於幕職京官中
擧堪爲郡守副監者一人
除官日
仍書擧主姓名
謬擧者
竝坐者
寘
置同
極刑
建隆二年
李瑤坐贜杖殺
自後贜吏
有寘極刑者
商征
商賈征稅
寛麴鹽酒禁
漢法
犯私麹者棄市
周祖始今至五斤者死
至是詔犯私麹十五斤
以私酒入城至三斗者
始處極刑
其餘論罪有差
又以前朝鹽法太峻
定以官鹽闌入禁地
貿易至十五斤
私煮至三斤者
坐死
以鈔鹽入城三十斤以上者奏裁
乾德四年
詔寛之
罪至死者
奏裁
抵罪
故入人於罪者
就以其罪罪之
大辟
死罪辟音闢
詳覆法
懲五代藩鎭專殺之弊
令諸州奏大辟案
委刑部詳覆
折杖法
折如字
徒流笞杖各有數
杖刑五
曰
杖一百爲杖二十
九十爲十八
八十爲十七
七十爲十五
六十爲十二
官杖厚薄長短
如周顯德中制
新刑統
竇儀等所定
差役法
詔令差檢案差役
有不平
許民自相糾
擧京百司
補吏須不疑役
乃聽
版籍
民閒戸口
田粮數目
在官版籍
戸帖
民閒供振戸口事產在官
家給戸帖爲照
戸鈔
如今朱鈔之類
度
音堂入聲
賑
音震
贍他
蠲
音涓
免也
制科
周設賢良經學吏理三科
至是上親策賢良科
覆試法
王祐知擧
陶穀子邴登第
上曰
穀不能訓子安得登策
據命中丞覆試
因詔
自今擧人
凡關食祿之家
皆令覆試
拔萃
數
音朔
峴
音賢上聲
雅楽
登歌文德武功二舞
所上
之上上聲
開寳通禮
改鄕貢開元禮爲開寶通禮
史館
國史院
日暦
記毎日事
太宗皇帝
初名匡乂
太祖長弟也
太祖入京城
匡乂首請號令諸將戢士卒
仍自於馬前戒摽掠
太祖受禪
乃改名光義
尹開封同平章事
封晉王
建隆二年
昭憲杜太后
臨崩謂太祖曰
汝知所以得天下者乎
太祖曰
皆祖考與太后之餘慶
太后笑曰
不然
正由柴氏使幼兒主天下耳
汝萬歲後
當傳位晉王
晉王傳秦王
秦王以傳德昭
國有長君
社稷之福也
太祖曰
謹受敎
太后呼趙普曰
趙書記共記吾言
不加違
因命普於塌前爲誓書
普署紙尾曰
臣普記
藏之金匱
太祖友愛篤至
晉王嘗寢疾灼艾
太祖亦自灸以分其痛
嘗曰
晉王龍行虎步
且生時有異
佗日必作太平天子
福德非吾所能及也
太祖幸蜀
有布衣張齋賢
獻十策
召問賜食
且啗且對
太祖善其某策
齊賢固稱
餘策皆善
太祖怒斥便出
既還語晉王曰
吾幸西都
得一張齋賢
吾不欲用之
佗日畱與汝作宰相
蓋傳位之定久矣
太祖不豫
后遣王繼恩召皇子德芳
繼恩徑召晉王
王至宮中
散遣左右
所言皆不可得聞
但遙見燭影下
王有離席之狀
既而上引柱斧戮地
大聲曰
好爲之
遂崩
后見晉王愕然曰
吾母子之命
皆託官家
王曰
共保富貴
無憂也
王卽位
更名炅
秦王廷美尹開封
封齊王
德昭封武功群王
乂
音刈
戢
音簪入聲
約束也
柴氏
周世宗
秦王
太祖次弟
德昭
太祖長子
長
音張上聲
呼
去聲
艾
五蓋切
草似藁葉
可灸
灸
音救
幸蜀
一本作在西京者是
蓋齋賢洛陽人也
布衣
未蒙爵祿曰布衣
十策
下幷汾
富民
封建
數學
擧賢
太學
藉田
選良吏
懲姦
恤刑
便
如字
語
去聲
后
宋氏
王繼恩
宦官
德芳
太祖次子
戮
敕角切
無
與毋通
更
音庚
炅
音火烱
武功
邑在乾州
遣使分行州縣
廉察官吏
第其優劣
罷輭不勝任
惰慢不親事
免官
罷
音皮
倦也
勝
音升
贜吏配者
遇赦不敍
受贜之吏
徒配遠方
雖遇赦
亦不敍用
大理評事陳舜封
奏事口捷
擧止類倡優問誰氏子
對以父爲伶官
上曰
汝眞雜類
豈得任淸望官
改授殿直
大理評事
官掌折杖詳刑
陳舜封
陳姓
舜封名
伶官
樂工
淸望
淸要聲望
陳洪進來朝
獻漳泉二州
陳洪進
初爲泉州衙將
後據其地
二州
屬福建
吳越王錢俶來朝
遂其地
右吳越王錢鏐
自梁太祖開平元年
據有兩浙
至是七世
凡七十四年
命潘美伐北漢
尋親征圍太原
劉継元出降
北漢亡
右北漢劉崇
自周廣順元年僭號
至是四世
凡二十九年而亡
詔征契丹
易州涿州來降
上攻幽州
踰旬不下
遂班師
郡王德昭從征幽州
軍中嘗夜驚不知上所在
有謀立德昭者
上聞不悅
及歸以北征不利
不行平北漢之賞
德昭言之
上大怒曰
待汝自爲之
嘗未晩也
德昭退而自刎
後二年
岐王德芳卒
自太祖二子相繼死
齊王廷美不自安
佗日上嘗以傳國意訪趙普
普曰
太祖已誤
陛下豈容再誤邪
於是普復入相
廷美遂得罪
降涪陵縣公
普復使知開封府李符
告其怨望
南還房州
尋殺之
普恐李符漏言
因弭德超譖曹彬故
以符薦德超
貶符春州卒
從
去聲
涪陵
縣屬涪州
涪音浮
弭
案唐韻
當作彌
姓也
春州
屬廣東
今南恩州
种放隱于終南山
結草爲盧
爲講習爲務
後進多從之學
上聞召之
辭以母老
上高其節
厚賜錢帛旌之
种
音蟲
姓也
放
音倣
終南
山在武功縣
呂蒙正爲參政
有朝士
指之曰
此之亦參政邪蒙正佯不聞
同列欲詰其姓名
蒙正止之曰
若一知名姓
則終身不忘
不如無知也
召華山陳摶
賜號希夷先生
華
去聲
摶
音團
開寶寺塔成
前後八年
所費億萬
田錫奏曰
衆以爲金災煌
臣以爲塗膏釁血
上不怒
開寳寺
在汴京
釁血
聚斂民財
如以民之膏血塗釁
先是西夏李光叡卒
子繼筠嗣
又卒
弟繼捧嗣
繼捧來朝
獻四州地
其弟繼遷叛去數入寇邊
四州
夏
銀
綏
宥
數
音朔
契丹主明記殂
號景宗
子隆緒立
年十二
母蕭氏專其國政
上命曹彬等
分道伐契丹
彬兵大敗於岐溝關
詔班師
契丹自是連年入寇
後女眞以契丹隔其朝貢之路
請撃之
不許
女眞遂臣於契丹
岐溝關
在涿州西南南四十里
上賜李繼捧姓名趙保忠
授節度使
命管夏銀綏宥靜五州
使圖繼遷
繼遷降
賜姓名趙保吉
保吉復寇邊
命李繼隆討之
保忠言
已與保吉解仇
乞罷兵
上怒
命繼隆先
移兵討之
繼隆入夏州
檻送保忠於闕下
保吉尋亦請降
而復叛
命繼隆討之
五州
綏州卽雕陰郡
屬陝西餘四州屬甘肅
蜀自既平之後
府軍之物悉載歸内府
土狹民稠
有司不無賦外之科
王小波起爲盜
小波死
李順繼之
攻陥成都
僭號蜀王
上命王繼恩討擒之
蜀平
賦外之科
租賦之外
別有科征
李順
小波妻弟
交趾丁璉卒
大校黎桓
囚其宗族而專其國
上初命討之
無功
已而桓奉貢
竟以桓爲交趾郡王
黎桓
大將校
黎姓
桓名
時霖潦過度
上曰
朕於刑獄盡心
安得積陰之譴
寇準越班對言
某州局吏
侵官錢若干
於法爲小過
陛下殺之
王淮參政王沔之弟
討錢數百萬
於法爲大憝
陛下以沔故
務相容蔽
如此兒曰刑獄盡心
如之何無積陰之譴
上卽日誅淮罷沔
俄而雨止
霖潦
久雨曰霖
無源水曰潦
憝音隊
惡也
書
元惡大憝
上崩
在位二十二年
改元者五
曰太平興国
曰雍熈
端拱
淳化
至道
壽五十九
薛居正
沈倫
趙普
宋琪
李昉
呂蒙正
張齊賢
呂端等
相繼爲相
普凡再入再罷
尋薨
普初以吏道聞
寡學術
太祖嘗勤以讀書
普遂手不釋卷
毎朝有大議
輒闔戸自啓一篋
取一書閱之
及卒家人視其篋
則論語也
嘗謂上曰
臣有論語一部
以半部
佐太祖定天下
以半部佐陛下致太平
蒙正晩出
嘗與普並相
普甚推之
蒙正嘗置册子夾袋中
疏四方人才姓名
以待選用
初太祖嘗以張齋賢屬上
至齋賢擧進士
欲置之上第
而有司第其名在下
乃詔
一榜特與通判
卒至大用
呂端爲相
人謂
呂相作事糊塗
上知之曰
端小事糊塗
大事不糊塗
自上卽位以來
以小人爲相者
盧多遜一人而已
太子立
是爲眞宗皇帝
太平興國
四字年號
昉
音倣
再罷
案
普以太祖乾德二年入相
至開寶六年罷
太宗太平興國六年
復入相
至八年又罷
端拱元年再入
至淳化元年罷
前後歴事二朝
凡三十餘年
推
音退平聲
疏
去聲
屬
音燭
糊
音鶻
塗
音突
太子
太宗
第三子
眞宗皇帝
初名元侃
封襄王
有擧人擧人楊礪
嘗夢至一大殿
有坐殿上者
語之曰
我非汝主
來和天尊汝主也
指示令謁之
礪後進士第一
入爲襄王府記室
既謁
如夢中諸見太宗嘗遣相者詣襄王
及門而返曰
王門厮役皆將相也
王可知矣
立爲太子
至是卽位
更名恒
語
去聲
記室
官掌校表奏答
厮
音斯
折薪曰厮
更
音庚
咸平二年
契丹入寇
上親征
至大名府而還
大名府
屬河東
卽魏州
三年
益州卒王均反
僭號大蜀
以雷有終知州
討擒之
益州平
范廷召撃契丹
救援於高陽關都部署康保裔
亟赴之
廷召濳遁
保裔爲所圍
力戰死之
高陽關在安州
都部署
官掌兵事
爲
去聲
李繼遷
先朝奪所賜姓名
寇邊不已
攻陥靈州
西涼六合酋長潘羅支
乞會王師討之
繼遷攻陥西涼府
潘羅支要而撃之
繼遷中流矢
死於靈州之境
其子德明請降
復賜姓趙
後封爲西平王
賜姓名
繼遷當太宗朝
叛而降
賜姓名趙保吉
既而復叛
故曰奪所賜姓名
西涼府
屬甘肅
卽涼州
要
音腰
中
去聲
楊嗣楊延朗
智勇善戰
加團練使
虜憚之
目曰楊六郎
景徳元年
契丹主與其母蕭之
大擧入寇
中外震駭
參政陳堯叟蜀人
請幸蜀
王欽若江南人
請幸江南
上以問宰相寇準
準問誰畫此策
上曰
卿姑斷其可否
勿問也
準曰
臣欲得獻策之臣
斬以釁鼓
然後北伐耳
遂定親征之議
上駐蹕韋城
尋至衞南
契丹擁兵抵澶州
圍合三面
李繼隆等出禦之
契丹撻覧中弩死
大挫退卻不敢動
寇準力勸上渡河
殿前帥高瓊亦力贊
猶豫閒
瓊麾衞士進輦曰
陛下若不過河
百姓如喪考妣
梁適呵之
瓊怒曰
君輩
此時尙責人失禮
何不賦一詩退虜耶
遂擁上以渡
既至澶州
登北城張黃旗幟
諸軍皆呼萬歲
聲聞數十里
契丹氣奪
斷
音端去聲
駐蹕
車駕暫止曰駐蹕
韋城
縣屬開州
撻覧
統軍順國王
挫音佐
力贊
贊成渡河之策
猶豫
不決也
喪
平聲
梁適
宋鑒作馮拯
聞
去聲
先是王繼忠者陷虜
嘗言和好之利
故雖大擧
亦遣使以繼忠書來
上命曹利用報之
至是利用
與契丹使者韓杞偕來
請世宗所取關南故地
上曰
地必不加得
寧與金帛以和
準意亦不欲與
且畫策以進曰
如此則可保百年無事
不然數十歲後
戒復生心
準蓋欲撃之使隻輪不返
上曰
數十歲後
當有能禦之者
吾不忍生靈重困
姑聽其和
遂再遣利用往
利用請歲賂金帛之數
上曰
必不得已
雖百萬亦可
準召語之曰
雖有勅旨
不得過三十萬
如過此數
勿來見準
準斬汝矣
利用卒以絹二十萬銀十萬
定和議
南朝爲兄
北朝爲弟
交誓約
各解兵歸
準初發京師
命朝士出知諸州
皆於殿廊受勅
戒之曰
百姓皆兵
府庫皆財
不責汝浪戰
但失一城一壁
當以軍法從事
恐欽若沮親征之議
以其有智且有福
出欽若知天雄軍
契丹至城下
欽若閉門束手無策
修齋誦經而已
上還自澶淵待準極厚
欽若歸深恨準
嘗退朝
上目送準
欽若進曰
陛下敬準
爲其有社稷功邪
城下之盟
春秋小國所恥也
上愀然
欽若毎曰
澶淵之役
準以陛下爲孤注
上待準遂寖薄
尋罷相
好
去聲
故地
初晉主石敬瑭請契丹共滅唐
割幽荊十六州與之
後周世宗伐契丹取瓦橋
益津關之南
瀛莫易州之地
重
平聲
百萬
絹百萬匹
銀百萬兩
語
去聲
過
音戈
下同
天雄軍
河北魏博節度
唐代宗艫寵其軍曰天雄
澶淵
澶州古名澶淵
爲其
之爲去聲
孤注
如賭博只有一注錢物
以決勝負
以王旦
同平章事
旦王裕之子也
太祖嘗遣祐按事
謂祐還與王溥官職
祐不徇太祖意
竟不大用
祐曰
祐不倣
兒子二郎必倣
植三槐于庭曰
吾後世必有爲三公者
至是旦果爲相
深沈有德望
能斷大事
上心深屬之
趙德明嘗以民饑
上表乞粮
羣臣皆請責之
旦曰
臣欲詔德明
云塞上儲粮不可與
已於京師積百萬
可自遣衆來取
德明再拜受詔曰
朝廷有人
按事
時
魏博節度苻彥卿
有飛語聞於上
乃遣祐往問按
不大用
祐至魏博
但決配彥家僮二人
挾勢之罪
還又力保彥卿無罪
且極言
當以五代殺無辜爲戒
帝怒安置華州
二郎
旦行也
屬
音燭
上表
之上上聲
上既入欽若之言
數問欽若
何以刷恥
欽若知上厭用兵
謬曰
取幽薊乃可
上令思其次
乃請封禪以鎭服四海
誇示夷狄
又言
封禪當得天瑞
前代有以人力爲之
河圖洛書果有此邪
聖人以神道設敎耳
於是
自大中祥符以來
數有天書降
東封泰山
西祀后土於汾陰
又有趙氏祖九天司命天尊降
天下立天慶觀
置聖祖殿
諱聖祖名玄朗
京師作玉淸昭應宮
旦不能止其事
入欽若之言
納其譖準之言
數
音朔
下同
刷
所劣切拭也
令
去聲
河圖
說見大昊
洛書
禹治水時
神龜負文
有數至九
而出於洛
禹遂
別文
以爲洪範九疇
邪
音耶
大中祥符
四字年號
天書降
偽作書云自天降
案太中祥符元年正月
天書降左承天門南
四月降大内
六月
王欽若奏
天書降泰山天禧三年
降乾祐山
汾陰
水南曰陰
天尊降
宋鑒
太中祥符五年
聖祖降曰
吾人
皇中九人之一
是趙始祖再降
乃軒轅黄帝
後唐時七月一日
復降生趙氏族
謂上曰
善撫育蒼生
毋忘前志
尋尊號聖祖
曰九天司命保正天尊
聖祖母曰元天大聖后
上在位二十六年
自元年呂端罷後
張齋賢
李沆
呂蒙正
向敏中
畢士安
寇準
王旦
相繼爲相惟旦居位十一年
當李沆爲相時
旦甫參政
沆喜讀論語
嘗曰
爲宰相
如論語中
節用而愛人
使民以時兩句
尙不能行
聖人之言
終身誦之可也
沆日取四方水旱盗賊奏之
旦謂細事
不足煩上聽
沆曰
人主少年
當使知人閒疾苦
不然
血氣方剛不畱聲色犬馬
則土木甲兵禱祀之事作矣吾老不及見
此參政他日之憂也
及太中祥符
封禪祠祀
土木竝興
旦乃歎曰
李文靖眞聖人也
毎有大禮
旦輒以首相
奉天書以行
常悒悒不樂
欲去則上遇之厚
及薨于位
遺令削髪披緇以斂
議者謂旦得君
而不能以正自終
或比之馮道云
沆音阬上聲
向
音餉
文靖公
遺令
令去聲
削髪披緇如僧禮
馮道
後唐相
無所可否
張詠嘗言
吾榜中得人最多
謹重有德望無如李文靖
深沈才德
鎭服天下
無如王公
面折廷爭素有風采
無如寇公
當方面之寄
則詠不敢辭當旦之世
王欽若已相
欽若罷
寇準再入相
參政丁謂
耳準甚謹
嘗會食
羹汚準鬚
謂起拂之
準笑曰
參政國大臣
乃爲官長拂鬚邪
謂甚愧恨
準罷
李迪丁謂爲相
準遠貶
迪罷
謂獨相
時上已有疾昏眩
如準罷貶
皆謂白中宮行之
上不知矣
尋崩
年五十五
在位改元者五
曰咸平
景德
曰大中祥符
曰天禧乾興
太子立
是爲仁宗皇帝
王公
旦
爭
諍同
寇公
準
方面之寄
鎭一方
自當一面
爲官
之爲去聲
迪
音狄
遠貶
初貶雷州司戸
移道州司馬
中宮
劉后
太子
眞宗
第六子
仁宗皇帝
名禎
母李氏
章獻明肅劉皇后子之
眞宗得皇子已晩
始生晝夜啼不仕
有道人言
能止兒啼
召入
則曰
莫叫莫叫
何似當初莫笑
啼卽止
蓋謂眞宗
嘗籲上帝祈嗣
問羣仙誰當往者
皆不應
獨赤脚大仙一笑
遂命降爲眞宗子
在宮中好赤脚其驗也
自昇王爲太子
年十三卽位
劉太后埀簾同聽政
李氏
帝所生母
劉皇后
眞宗正后
子之
養爲子
籲
音喩
和也
好
去聲
丁謂用事
竄寇準爲雷州司戸
參政王曾密奏
謂包藏禍心
眞宗山陵
擅移皇堂於絕地
遂罷謂
貶至崖州司戸
謂初命學士草準責詞
令用春秋無將
漢法不道
爲證事
及謂竄
學士乃用其語
人快之
雷州
屬海南
山陵
眞宗葬所
擅移
皇堂噴穴也
時丁謂爲山陵使
因山陵都尉雷允恭
從邢中和言
移山陵向上
既而上穴水石
故王曾奏之
令
平聲
無將
將音漿
春秋傳云
大臣無將
將而必誅
公子牙今將爾
將者言將弑君
不道
如大逆不道
誣上不道之類
用其語
草詞曰
無將之戒舊典甚明
不道之辜
常刑罔赦
方遂準時
京師語曰
欲得天下寧
當拔眼中丁
欲得天下好
莫如召寇老
然準竟不及北漢而卒
王曾爲相
王欽若再相
欽若卒
張知白相
知白卒
張士遜相
士遜罷
呂夷簡相
惟王曾自天聖初居相位
至是七年而罷
曾初擧進士
靑州發解
禮部
廷試
皆第一
人曰
狀元三場
喫著不盡
曾曰
曾平生之志
不在溫飽
眞宗末
正色立朝
朝廷賴以爲重
作相日
所進退士
莫有知者
或問其故
曾曰
恩欲歸己
怨使誰當
解
音介
發解
鄕擧
禮部
會試
廷試
殿試
己
音紀
交趾黎桓
景德中卒
子龍廷
殺其兄龍鉞而自立
來貢
賜名全忠
太中祥符閒
全忠卒
子幼
弟爭立
大校李公蘊
遂殺之而自立
至是公蘊卒
子德政立
來告喪
封交趾郡王
景德
眞宗年號
弟
名字未詳
告
音谷
○
契丹主隆緒殂
號聖宗
子宗眞立
○
劉太后以上爲已子
而上母李氏
默默處先朝嬪御中
未嘗自異
人亦畏后不敢言
疾革
乃進位宸妃
而薨
宰相呂夷簡奏太后
宜備禮以葬
曰
他日莫道夷簡不曾說來
宸妃卒
踰一年太后崩
稱制十一年
己
音紀
嬪御
周禮有九嬪九御
李氏處眞宗嬪御之中
革
音棘急也
備禮
宋鑒
李氏薨
太后抑未治喪
夷簡入奏
不許
曰
佗日不欲全劉氏乎
遂發哀成服
葬之時
詔欲鑿宮城垣以出喪
夷簡處言
鑿垣非禮
宜從西華門出
且曰
宸妃誕育聖躬
而喪不成禮
後必有受其罪者
乃許之
上始親政
先是呂夷簡張士遜並相
夷簡罷李迪相
而士遜爲首相
無所發明而罷
夷簡復相
迪罷
王曾復相
而權在夷簡
夷簡之初罷也
以郭皇后之言
及復入
而后有尙美人爭寵之隙
遂廢郭皇后
夷簡有力焉
臺諫孔道輔范仲淹爭
不得而出
仲淹還朝爲待制
知開封府
言事愈急
數議時政
夷簡訴其越職
罷知𩜙州
館閣余靖尹洙爭之
皆坐貶
欧陽脩責諫官高若訥不諫
謂不知人閒有羞恥事
若訥奏其書亦貶
蔡襄作四賢一不肖詩
四賢指仲淹洙靖脩不肖指若訥也
王曾因對斥夷簡訥賂示恩
夷簡曾並罷
王随陳堯佐代之
以無所建明而罷
張士遜章得象代之
郭皇后之言
宋鑒
上與夷簡謀
以張耆等皆太后所任悉罷之
退告郭后
后曰
夷簡獨不附太后耶
由是幷罷夷簡
詳見仁宗明道二年
尙美人
尙姓也
九嬪之下有美人
爭諍同
出
道輔出知奏州
仲淹出知睦州
知開封府
景祐元年
召仲淹
爲刑部員外郎天章閣待制
執政恐之
命知開封府
數
音朔
𩜙州
罷仲淹前職
而知𩜙州
館閣
余靖
尹洙
在館閣之職
坐貶
靖監筠州酒税
洙監郢州酒税
羞恥事
如廢郭后之事
亦貶
貶脩夷陵令
趙元昊
據有夏銀綏宥靈鹽會勝甘涼瓜沙肅州之地
居興州
阻賀蘭三爲固僭號大夏皇帝
入寇西邊騒然
范雍經路西夏
聞元昊將攻延州懼甚
閉門不救
劉平戰中官黃德和
誣奏平降賊
以兵圍其家
議收其族
富弼言平自環慶來援
姦臣不救
故敗
罵賊而死
德和誣人冀免
坐腰斬
范雍罷
時軍興多事
張士遜無所補
諫官韓琦上疏曰
政事府豈養病坊邪
於是士遜致仕
呂夷簡復相
用韓琦范仲淹爲邊帥
仲淹嘗兼知延州
夏人相戒曰
毋以延州爲意
小范老子
胷中自有數萬甲兵
不比大范老子可欺也
邊人爲之語曰
軍中有一韓
西賊聞之心膽寒
軍中有一范
西賊聞之驚破膽
昊之不得大逞
蓋籍琦仲淹之宣力居多
夏銀
已下十四州
綏屬陝西
會屬鞏昌
餘竝屬甘肅
將
音漿
延州
屬陝西
卽延安郡
降
音項平聲
環慶
二州
皆屬鞏昌
姦臣
范雍
冀免
案
元昊寇延時
德和引兵先走
至是遂誣奏平希以自免
腰斬
竟斬德和
無所補
無所補益朝廷
琦
音奇
上
上聲
小范老子
仲淹
戒人謂知州曰老子
大范老子
范雍
籍
慈夜切
契丹乘朝廷有西夏之撓
遣泛使求石晉所割
周世宗所取關南地
知制誥富弼接伴
時夷簡任事
人莫敢抗
弼數侵之
夷簡欲因事罪弼
以弼報使
弼至
往反論難
力拒其割地
使還
再遣
而國書故爲異同
夷簡欲以陷弼
弼疑而啓觀
乃復囘奏
面責夷簡
易書而往
增歲賂銀絹各十萬
定和議而還
泛使
泛海之使
關南地
說見上
接伴
陪奉泛使
數
音朔
報使
報書奉使契丹
論難
皆去聲
復
音伏
易
音亦
○
案
弼使
契丹
既歸復命
再往聘
草詔及誓書
弼請增三事
毋廣開塘池
增屯兵騎容受叛
曁行
中使持誓書
至武疆授之
弼私念
三事前與虜約
萬一書詞與口異
則事敗矣
發視之
果不同
乃馳還易書行
○
論曰通兩國之情
結無窮之好者
莫重奉使之職
古者兵交
則有往來覘敵之使
事已則有玉帛結好之使
非有儀奏之辯　　
賁育之勇
良平之智
則不遣也
方契丹擁兵厭境
使者悖慢
上命報聘
無敢行者
獨富公毅然而往
入虜庭詰其君臣
往返辯論
不啻數十百語
至令契丹君臣
曉然
知通好用兵利害之所在
皆公之力也
○
呂夷簡求罷
上遂欲更天下弊事
增諫官員
命王素
歐陽脩
余靖
蔡襄
供諫院職
以韓琦范仲淹爲樞密副使
召夏竦爲樞密使
諫官論罷竦
以杜衍代之
國子直講石介喜曰
此盛德事也
乃作慶暦聖德詩
有曰
衆賢之進
如茆斯拔
大姦之去
如拒斯脫
大姦指竦也
更
音庚
茆拔
易曰
拔茆連茹
言善類相引
距脫
𨿸之勇也以距
距脫則不能爲多𨿸之害也
仲淹琦適自陝西來
道中得詩
仲淹拊股謂琦曰
爲此怪鬼輩壊事
竦因與其黨造論
目衍等爲黨人
歐陽脩乃作朋黨論上之
略曰
小人無朋
惟君子有之
小人同利之時
暫爲朋者僞也
及其見利而爭先
或利盡而情疎
反相賊害
君子修身
則同道而相益
事國則同心而共濟
終始如一
此君子之朋也
爲君者
但當退小人之僞朋
進君子之眞朋
則天下治矣
拊
舊本作撫
非
爲此
之爲去聲
目
稱也
上
上聲
○
仲淹遷參政
富弼爲樞副
上既擢仲淹等
毎進見
必以太平責之
開天章閣召對
賜坐給筆札
仲淹等皆惶恐
退列奏十事
一曰明黜陟
二曰抑僥倖
三曰精貢擧
四曰擇官長
五曰均公田
六曰厚農桑
七曰修武備
八曰減徭役
九曰覃恩信
十曰重命令
上方信向
悉用其說
惟武備欲復府兵一說
宰相以爲不可
時章得象晏殊
並同平章事
未幾
仲淹宣撫陝西河東
富弼宣撫河北
竦等造謗
故仲淹等不安於朝
歐陽脩亦出使河北
晏殊罷
杜衍同平章事
衍務裁僥倖
毎内降
率寢格不行
積詔旨十數
輒納上前
上嘗語諫官曰
外人知衍封還内降邪
朕在宮中
毎以不可告而止者
多於所封還也
會衍壻蘇舜欽
監進奏院
用鬻故紙公錢
祀神會客
御史中丞王拱辰
素不便衍等所爲
因攻其事
置獄得罪者數人
拱辰喜曰
吾一網打去盡矣
衍相七十日而罷
賈昌朝平章事兼樞密使
韓琦罷樞副知揚州事
章得象罷陳執中平章事
昌朝罷
夏竦代爲樞密使
見
音現
札
側八切
紙札
覃
延也
復
音伏
府兵
見唐太宗紀
幾
如字
内降
詔旨
格
音各
數
上聲
語
去聲
會客
會進奏院祠神舜欽用鬻故紙公錢
召妓會客
王洙
呂溱
王益柔等與焉
得罪舜欽除名
洙等皆遂去
貝州卒王則反
文彥博宣撫河北
討平之
彥博入爲平章事
○
趙元昊
慶暦初
嘗因范仲淹請和
反覆數歲
竟納款復稱臣
策命爲夏國王
名曩霄
歲賜銀絹茶綏二十五萬五千
遂不復寇邊
卒
子諒祚立
曩
音
嚢上聲
○
陳執中以無所建明罷
○
夏竦罷
宋庠代之
尋同平章事
未幾罷
幾如字
○
張貴妃兄堯佐
一日如四使
監察御史裏行唐介論之
不聽
遂劾奏
文彥博向守蜀
以燈籠錦獻貴妃得執政
故黨堯佐
上怒遠貶介
彥博亦求罷
龐籍平章事
兄
當作諸父
案宋鑒
貴妃乃堯佐姪也
四使
使去聲
宣徽
節度
景靈
羣牧
裏行
唐朝有御史裏行至景祐中
始置
以處御史之官卑者
燈籠錦
名閒金奇錦
貴妃以爲服
遠貶
貶唐介爲春州別駕
王擧正救之
改英州
○
廣源州儂智高寇廣州
連歲陷諸州
自邕至廣西
皆被其害
命樞副狄靑
討平之
還爲樞密使
源州筌蹄云
源州號爲邕管
卽邕州
儂
音農
○
龐籍罷
○
陳執中
梁適平章事
適罷
劉洸代之
執中罷
文彥博富弼並同平章事
士大夫相慶得人
上曰
人情如此
豈不賢
於夢卜哉
上嘗問王素
孰可爲相
素曰
惟宦官宮妾
不知姓名者
可充其選
上慨然曰
如此則富弼耳
夢卜商高宗夢得傳說
西伯卜得太公
○
契丹主宗眞殂
號興宗
子洪基立
○
交趾李德政卒
子曰遵立
○
劉沆罷
文彥博罷
韓琦平章事
富弼罷
○
王安石知制誥
安石毎遷官
遜避不已
至知制誥
則不復辭官矣
安石嘗侍賞花鈞魚宴
誤食鉤餌
已悟而食之既
上以其不情而遂非惡之
安石有重名士爭向之
惟蘇洵不見
著辨姦論
又以爲不近人情
必大姦慝
既
已覺誤食鈞餌
而盡食之
遂非

不近人情
而不改過
洵
音旬
○
司馬光
知諫院
進三箚
一論君德
有三
曰仁
曰明
曰武
二論御臣
曰任官
曰信賞
曰必罰
三論
揀軍
又進五規
曰保業
曰惜時
曰遠謀
曰謹微
曰務實
揀
音簡
選擇
○
策制科人
得蘇軾蘇轍
○
曾公亮平章事
○
上在位四十二年
改元者九
天聖明道則埀簾之政也
景祐以來
政由已出
寶元康定閒
西鄙多事
慶暦更化
君子滿朝
至皇祐至和嘉祐
天下承平無事
恭儉之德
愛人恤物之心
自卽位至升遐
終始一日
遺制下
雖深山窮谷
莫不奔走非號
而不能止
壽五十四
皇子立
是爲英宗皇帝
埀簾
劉太后聽政
己
音紀
更
音庚
遺制
升遐詔制
英宗皇帝
初名
宗實
濮安懿王允讓之子
太宗之曾孫也
仁宗立爲皇子
賜名曙
仁宗崩
固避數四
而後卽位
以憂疑致疾
慈聖光獻曹太后
權同聽政
上擧措或改常度
遇宦官尤少恩
左右多不悅
乃共爲讒閒
兩官遂成隙
賴宰相韓琦
參政歐陽脩等調護
上既康復親政
太后撤簾
琦一日出空頭勅
脩已僉
趙槩未僉
脩曰
第書之
韓公必有說
琦坐政事堂
召内侍任忠
立庭下曰
汝罪當死
責蘄州安置
蓋交鬪兩宮之人也
數
上聲
曹太后
仁宗后
閒
音澗
兩宮
太后英宗
康復
病安也
復音伏
撤簾
后還政
空頭勑
勑出未書姓名
空音控
第書之
脩勸槩
次第僉署
任
音壬
議崇奉濮王典禮
執政欲稱皇考
又以太后詔
令上稱親
司馬光
范鎭
呂誨
范純仁
呂公著
交論以爲不可
鎭罷翰林
誨純仁大防解言職
公著罷侍講
議竟不決
令
平聲
濮議
司馬光曰
爲人後者爲之子
不敢復顧私親
濮王宣稱皇伯而不名
非翰林
後范鎭罷翰林之任
解言職
呂誨范純仁呂大防
解諫諍之職
罷侍講
呂公著
亦罷侍講之官
○
按
儀禮喪服記
爲人後者爲其父母服齊衰期
謂之降服
以明服可降
父母之名不可改也
夫爲人後者
既以所後爲父矣
聖人又存其所生父母者
非曲爲之意也
蓋自有天地以來
未有無父而生之子也
既有父而生
則不可廢其所生矣
司馬等之論
其未當於理也明矣
○
契丹改號大遼
○
上崩
在位四年
改元者一
曰治平
年三十八
皇太子立
是爲神宗皇帝
神宗皇帝
名頊
母曰宣仁聖烈皇后高氏
曹太后之甥也
幼與英宗同鞠后所
後爲英宗配生頊
自潁王爲太子
尋卽位
后所
曹太后所
○自有濮議以來
言者攻歐陽脩不已
遂罷
韓琦亦罷
○
王安石爲翰林學士入對
首以擇術爲言
言必稱堯舜
○
富弼同平章事
王安石參政
安石既執政
士大夫素重其名
以爲太平可立致
呂誨時爲御史中丞
將對
學士侍讀司馬光
亦將詣經筵
相遇並行
光密問
今日所言何事
誨日
袖中彈文
乃新參也
光愕然曰
衆喜得人
奈何論之
誨日
君實亦爲此言邪
安石執偏見
喜人佞已
天下必受其弊
光退而思之
不得其說
搢紳閒
有傳其疏者
往往疑其太過
誨言
大姦似忠
大詐似信
安石外示朴野
中藏巧詐
驕蹇慢上
陰賊害物
疏其十事
上兩降手詔喩誨
誨論之不已
遂罷誨
安石建議
創制置三司條例司
議行新法
言周置泉府之官
變通天下之財
後世惟桑弘羊劉晏
粗合此意
今當修泉府之法
以收利權
安石多與呂惠卿謀
人號安石爲孔子
惠卿爲顔子
將對
誨將入對
將音漿
下同
司馬光
而兼經筵侍讀
乃新云云
彈新參政王安石
君實
司馬光字
己
音紀
十事
大略言
在仁宗朝
擧駁不當
而不肯謝恩
丁憂服滿
而累詔不起
終英宗之世而不臣
在神宗之初
而託疾及除知江寧府乃從命
一也
除小官則遜避
承重任則不辭
二也
侍讀本爲進說
乃請坐自尊
三也
居政府多乞御批
以沮異議
四也
自糾察司擧駁
與法官爭論
毎挾壤法
拘私報怨
五也
入翰林則惟欲其弟貴顯
在政府則無非賣弄威權
六也
貶黜異己
專威害政
七也
當黼座奏對
不知畏敬
與唐介爭論
遂致喧嘩
八也
上方親睦九族
乃黨張辟光
離閒岐王之罪
九也
邦國經費
在於三司
乃欲額外增員
十也
泉府之官
周禮地官下
掌市之征布
斂市之不售貨之滯於民用者
以其價賣氏
桑弘羊
見漢武帝紀
劉晏
見唐德宗紀
粗音措上聲
先是治平中
邵雍與客散步天津橋上
聞杜鵑聲
偢然不樂
客問其故
雍曰
洛陽舊無杜鵑
今始至
天下將治
地氣自北而南
將亂
自南而北
今南方地氣至矣
禽鳥飛類
得氣之先者也
不二年
上用南士作相
多引南人
專務更變
天下自此多事矣
至是雍言果驗云
治平
英宗年號
散
音傘
天津橋
在洛陽
杜鵑
成都記
杜宇亦曰杜王
自天而降
稱望帝
好稼穡
時荊人鼈令死
其尸泝江而上
至汶山下復生
見望帝
望帝因以爲相
號開明
會巫山江壅
人遭洪水
開明爲鑿通流
有大功
望帝因以其位禪之
望帝死
其魂化爲鳥
名曰杜鵑
亦曰子規
將
音漿
下同
更
音庚
安石欲行靑苗法
以爲周官國服爲息法也
靑苗法
以常平糴本
作靑苗法
散與人戸
令出息二分
春散秋斂
國服云云
有司貨民之物
定其賈以與之
各以其所服國事貢物爲息
若農
以粟米
工以器械
以其所有也
蘇轍曰以錢貸民
吏緣爲姦
錢入民手
雖良民不免妄用
及其納錢
雖富民不免違限
鞭箠必用
州縣不勝煩矣
參政唐介爭論新法
不勝
疽發背卒
時人有生老病死苦之喩
謂安石爲生
曾公亮爲老
介死
富弼議論不合
稱病
參政趙汴
無如安石何
惟稱苦苦而已
安石折汴曰
君輩坐不讀書耳
汴曰
皐夔稷契
何書可讀
安石亦不能對
箠
音追上聲
策也
勝煩
之勝音升
不勝之勝如字
何書
三代以前文籍不備
遣使察農田水利
古制廢無不修
○
罷義倉舊制
置於鄕社
以賑凶荒
至是罷之
○
行均輸法
命發運使領之
凡上供之物
皆得徒貴就賤
用近易遠
預知在京倉庫所當辨者
便宜蓄買以待之
○
臺諫劉琦錢顗
以議新法貶
琦監處州鹽酒稅
顗監衢州鹽稅
○
諫院范純仁
檢詳文字蘇轍
以議新法罷
檢詳文字
官掌左條例司
罷純仁出知河中府
轍河南府推官
○
行靑苗法
置常平官
制貨物低昴使常得其平
○
富弼罷
陳升之同平章事
升之初附安石
既相頗爲異同
○
行預買法
令諸路預給錢
和買紬絹
預買法
見均輸法注
令
去聲
紬絹
繒大絲曰紬
小絲曰絹
○
趙汴罷
汴日所爲事
夜必焚香告於天
告
音谷
○
親試擧人
初用策
葉祖洽以附會新法
擢爲第一
用策廷試之策自此始
○
右正言孫覺
御史裏行程顥
以議新法罷
右正言
官掌諫諍
○
中丞呂公著
裏行張戩
以議新法罷
戩
音剪
○
李定爲裏行
知制誥宋敏求
蘇頌
李大臨
以繳定詞頭罷
祠頭誥命也
李定爲秀州判官
阿附安石
遂以定爲監察御史裏行
宋敏求繳還詞頭
以定驟自幕賓而升位執法非故事
復下蘇頌李大臨皆繳還
○
謝景溫
爲御史知雜
官掌値御史雜事
○
直史館蘇軾
以嘗上萬言書
及擬對廷試策
議新法忤安石
爲景溫所劾去
上萬
之上上聲下同
爲
去聲
○
鄧綰上書言
陛下得伊呂之佐
百姓歌舞靑苗免役等法
又與安石書及頌
置中書檢正
以綰爲之
鄕人皆笑罵
綰曰
笑罵從佗笑罵
好官我須爲之
伊呂
伊尹
呂望
免役
據家伜高下
各令出錢雇人充役
謂之助書檢正司役錢
檢正
熈寧三年置
官掌中書庶務
○
曾公亮罷
○
策制科人
呂陶
張繪
孔文仲
力詆新法
皆報罷
○
范鎭以數議新法
及嘗薦蘇軾孔文仲罷
乞致仕
數
音朔
下同
陳升之罷
○
韓絳王安石
同平章事
安石當國斥其不附己者
一時拝斥新法諸賢
不使之外任則貶之海隅
而用韓絳並相則同惡相濟矣
○
立保甲法
十家爲保
五十家爲大保
十大保爲都保
選衆所服者二人
爲都保正副
凡保丁聽自置弓箭習武藝
○
曾布爲中書檢正
○
更科擧法
罷詩賦明經諸科
以經義論策試進士
更
音庚
論
去聲
○
司馬光
先自學士除樞副
力辭不拜
數言新法之害
上喩安石曰
聞三不足之說否
曰
不聞
上曰
外人云
朝廷以爲天變不足畏
人言不足恤
祖宗法不足守
昨學士院進館職策問
專指此三事
策問光所爲也
光屢請外
得永興
移許州
上言
臣之不才
最出
羣臣之下
先見不如呂誨
公直不如范純仁程顥
敢言不如蘇軾孔文仲
勇決不如范鎭
屢請判西京畱司御史臺
至是得請
後四任提擧嵩山崇福宮
請外
光與安石不合
故屢請出補外官
永興
宋名陝西安西府
曰永興軍京兆郡
移許
光初出如永興
本路靑苗助役得免
後移知許州
不赴
上言
之上上聲
屢請
不從判西京之請
得請得判西京　　　
故居洛十五年
○
歐陽脩先知靑州
以澶止給散靑苗錢
徒知蔡州
至是乞致仕
○
富弼先知亳州
坐格靑苗法
徒知汝州
先知
之知
宋鑒作判
下同
格
音各
○
中丞楊繪
裏行劉摯
以議新法罷
○
罷差役
行募役法
差役
不驗田粮差人充役
募役法
令人戸等第輸免役錢
募人充役
○
立大學三舎法
初入學
爲外舎不限員
外舎升内舎
二百員
内舎升上舎
一百員
○
行市易法
於京師置市易務
先支官錢收貨
在閒遇有客商物貨
出賣不行
願賣入官
許至務投賣
如願折換官物者
亦聽之
○
行保馬法
宋史
凡五路義保願養馬者
凡一匹
官給馬或與直
歲閱肥瘠
死病者補償
○
宋鑒
熈寧五年
詔開封府界
諸縣保甲
願養馬者聽
○
頒方田均稅法
東西南北各千步
當四十一頃六十七畝
一百六十步爲一方
歳以九月令使分地
計量驗地
肥瘠
分爲五等
均足稅數
○
置熈河路
以王韶爲經略安撫等使
先是
韶上平戎策
謂欲平西夏
當復河湟
今古謂之西
熈河蘭鄯
皆漢隴西等郡
吐蕃唃厮囉一族
國其閒
宜倂有之
以絕夏人右臂
安石以爲奇謀
始開熈河之役
韶克河洮岷疊宕等州
又據靑唐咽喉之地
邊堠益斥
役兵之死亡甚多
熈河路
屬鞏昌
卽臨洮府
上
上聲
復
音伏
河湟
水出蘭州大小楡谷
東入于河
古渭
皇祐中以渭州地置古渭察
卽隴西郡
蘭
州屬鞏昌
卽金城郡
鄯
音善
州屬鞏昌
唃厮囉
唃音恪
色囉蕃族首領名
以絕云云
言若得熈河等處
如絕西夏人右臂
河洮
卽熈河路
岷
音泯平聲
屬鞏昌
今西和州
宕
音唐去聲
屬順元
今渠州
靑唐
鄯州
又名靑唐
咽喉之地
要害之地
如咽喉
堠
音后
封土表界曰堠
十里一置
五里一堠
○
中書檢正章惇
察訪湖北
始議經制南北江蠻辰州
南北江乃古錦州之地
接施黔䍧柯
命章惇措置
惇言
招輸梅山蠻徭
令作省戸
皆歡迎
其實殺戮
浮屍蔽江
惇
音敦
察訪云云
惇爲中書檢正
而承命察訪湖北
經制江蠻
方始建議
經略制御南北江之蠻夷
辰
州屬湖廣
施州屬川南
䍧柯郡屬川南
今珍州
徭
音遙
南夷別種曰徭
省戸
歸附之民
減省戸口
○
置詩書周禮三經義局
安石提擧
呂惠卿及安石子雱等爲檢討
雱
音滂
○
熈寧七年
天久不雨
河東北陝西流民
皆流入京城
而京城外饑民尤多
監安上門鄭俠
畫爲圖
上書曰
陛下南征北拔
皆以勝捷之勢
策圖來上
無一人以天下憂苦
妻子不相保
遷移困頓
遑遑不給之狀
爲圖而獻者
安上門逐日所見
百不及一
亦可流涕
況千万里外哉
時以旱故求直言
言者皆咎新法
上疑欲罷之
安石不悅求去
除知江寧府
安石薦韓絳
代己爲相
呂惠卿
爲參政
時號絳爲傳法沙門
惠卿爲護法善神
惠卿建議
免役出錢不均
出於簿書之不善
行手實法
惠卿既得勢
恐安石復入
遂逆閉其途
出安石私書
有勿令上知之語
凡可以害安石者
無所不用其智
又數與絳忤
絳乘閒白上
復相安石
安石罷不一年再入
聞命不辭
自金陵七日
至闕下
後數月
絳與惠卿
相繼罷
監安上門
汴州城門
上書
之上上聲
下同
百不及一
百中無一
江寧府
屬江東
卽金陵
己
音紀
手實法
令人戸具丁口田宅之實
如有隱落
許以其三之一
付告護者充賞
逆
求至而迎之曰逆
閒
如字
○
行戸馬法
見前保馬法也
○
判相州韓琦薨
琦天資忠厚
能斷大事
治平閒爲首相
政事問集賢
典故問東廳
文學問西廳
大事則自決之矣
出判相州
初言靑苗不便
朝廷不從
卽命散給曰
藩臣之體當
如是
在鄕郡八年而終
御製碑曰
兩朝顧命定策元勛之碑
集賢
次相曾公亮
東廳
參政趙槩
西廳
參政歐陽脩
鄕郡
琦本相州人
而判相州
故曰
鄕郡
兩朝云云
承仁宗英宗遺命
而有策立天子之元勛
○
命韓縝如河東割地
先是
遼使屢至言
河東沿邊增修戌壘
起舗舎侵入彼國蔚應朔州界
乞行毀撤別立界至
蓋遼人見朝廷招高麗
建熈河
西山植楡柳
創保甲
築河北城池
創都作院
降弓刀新様
置界北三十七將
疑有復燕之意
故以爭地界爲名
觀朝廷所以應
安石斷之曰
將欲取之
必姑與之
東西失地七百里
縝
音軫
割地
割地與遼
西山
在鞏昌襄武縣
都作院
修兵器所
三十七將
名號未詳
復
音伏
斷
音端去聲
將欲
之將音漿
○
安石再相二年
屢謝病
子雱死
求去尤力
上益厭其所爲
出判江寧府
遂不復用
安石用事
口談先王
而專行管商之政
知上有富强之志
思所以濟其欲
謂立法
當用小人
而後以君子守之
不悟其無是理也
天下騒然
而國未嘗富
邊鄙生事
徒多喪敗
而國未嘗强
西鄙自治平末种諤取綏州
夏人卽欲興兵報復
夏主諒祚卒
子秉常立
大入寇
安石雖用王韶取熈河之策
徒構怨西蕃
致鬼章等屢爲寇患
初不能以此制西夏
所用沈起劉彝
又生釁南方
交趾李日遵卒
子乾德立
起彝相繼知桂州
集土丁爲保甲
於海濱集舟師
敎水戰
禁止州縣與交人貿易
交人大擧入寇
圍邕州
陷欽廉
聲言
中國作靑苗助役法以困民
出兵相救
安石怒
遣趙卨等討之
官軍死者十六
兵禍訖安石之去而未已
吳充王珪繼安石爲相
充先在政府
數言政事非便
既代安石
蔡確鄧潤甫等共攻之
不能去
管商
管仲商鞅
報復
之復音伏
鬼章
再蕃大酋
交人
交趾人
邕欽廉
三州屬海南
卨
音薛
十六
十中死六
數
音朔
確
苦角切
○
元豐元年
知湖州蘇軾
安置黃州
先是
中丞李定言
軾自熈寧以來
怨謗君父
舒亶亦言
軾議時事
陛下發錢
本以業貧民
則曰
贏得兒童語音好
一年强半在城中
明法以課試羣吏
則曰
讀書萬卷不讀律
致君堯舜終無術
興水利則曰
東海若知明主意
應敎斥鹵變桑田
謹鹽禁則曰
豈是聞韶解忘味
爾來三月食無鹽
其他觸物卽事
無不以譏謗爲主
乃追軾繋御史獄
詔定與張璪推治
王珪言
軾有不臣意
擧軾檜詩
根致九泉無曲處
世閒惟有蟄龍知
陛下飛龍御天
而軾彼求之地下之蟄龍
非不臣而何
上曰
彼自詠檜
何預朕事
上本無意罪軾
吳充王安禮皆勸上容之
獄成而有是命
弟轍亦坐救軾而貶
坐軾詩案黜罰者
張方平司馬光以下二十二人
上實憐軾
尋移如州且復用矣
爲蔡確張璪等所沮
湖州
屬江浙
卽吳興
黃州
屬淮西
業
賑恤之也
强半
大半也
明法
唐制明法
律
法律之書
鹵音魯
醎地也
東方曰斥
西方曰鹵
璪
音早
推
音吹
治
平聲
檜
木名
柏葉松身
有是命
蘇軾獄詞
已成
始有寛容之命
二十二人
姓名未詳
爲蔡
之爲去聲
○
吳充罷
踰月而卒
○
元豐元年
大正官名
元豐五年
官制成
改平章事爲左右僕射
以王珪蔡確爲之
參知政事爲門下中書侍郎
章惇
張璪爲之
置尙書左右丞
蒲宗孟王安禮爲之
以三省統領百職
中書取旨
門下覆奏
尙書施行
珪爲相
人謂之三旨宰相
凡事惟曰取聖旨
得聖旨則曰領聖旨
退書之則曰奏聖旨而已
上厭之
確謂珪曰
上久欲取靈武
公能任責
則相位可保也
珪喜如其言
命内侍李憲等
分道伐夏國
攻靈州
不克士卒死
及凍餒者十五六
憲上再擧之議
徐禧又議築永樂新城
夏人大擧攻城
城陷
禧等蕃漢官
及諸軍死者萬三千
上聞奏慟哭
門下中書侍郎
門下省參政爲門下侍郎
中書省參政爲中書侍郎
三省
中書
門下
尙書
十五六
十損五六
憲上
之上上聲
樂
音洛
新城
在銀州東南二十五里
○
富弼上遺表
言
忠諫杜絕
諂諛日進
興利之臣
爲國斂怨
又言
西事大可憂
望畱聖念
弼早有公輔之望
名聞夷狄
遼使毎至
必問其出處安否
忠義之性
老而彌篤
家居一紀
斯須不忘朝廷
至是薨
上
上聲
爲
去聲
下同
公輔之望
守輔聲望
處
音杵
一紀
十二年曰紀
○
宰相同對
上有無人才之歎
蒲宗孟曰
人才半爲司馬光邪說所壞
上不語
視宗孟久之曰
蒲宗孟
乃不取司馬光邪
宗孟尋罷
司馬光資治通鑒成
上卽位之初
已嘗御製序
至元豐七年書始上
初官制將行
上欲取新舊人兩用之
曰御史大夫非司馬光不可
蔡確曰
國是方定
願少遲之
既而上有疾
又曰來春建儲
當以司馬光呂公著爲師保
公著夷簡子也
上在位十八年
改元者二
曰熈寧
元豐
厲精求治
日昃不暇食
平生不御畋游
不治宮室
惟勤惟儉
將以大有爲也
奈何熈寧以來誤於安石
元豐以後用事者
終始安石之黨
竟爲天下患
憤北狄倔强
慨然有恢復幽燕之志
欲先取靈夏滅西羌
乃圖北伐
及安南失律
謂喟然歎赤子無罪而死
永樂之敗
益知用兵之難
始息念征伐
卒無一事如意崩
年三十八
皇太子立
是爲哲宗皇帝
乃不
之乃汝也
邪
音耶
始上
之上上聲
將
音漿
下同
國是
国家公論
不治
之治平聲
復
音伏
失律
沈起劉彝激變交人
皇太子
神宗第六子































　
　


































































　　　　　　





















































